Orang ramai diminta guna fasiliti kesihatan berhampiran bagi kes bukan kecemasan

KUALA LUMPUR, 18 Februari- Susulan isu penolakan pesakit di Hospital Cyberjaya pada 10 Februari lepas, Pengarah Kesihatan Negeri Selangor Datuk Dr Sha'ari Ngadiman menjelaskan jabatan kecemasan hospital tersebut memberi keutamaan kepada kes kecemasan dan kritikal.Oleh yang demikian, orang ramai diminta menggunakan fasiliti kesihatan berhampiran untuk rawatan kes biasa dan bukan kecemasan.Ia, bagi membantu mengurangkan kesesakan di Jabatan Kecemasan Hospital Cyberjaya.Menerusi satu kenyataan, Datuk Dr Sha'ari berkata Hospital Cyberjaya yang mula beroperasi 11 November lepas, menawarkan perkhidmatan kecemasan, Obstetrik dan Ginekologi, Pediatrik, Perubatan Am, Pembedahan Am, Patologi, Radiologi dan Anestesiologi serta Jabatan Farmasi juga telah mula membekalkan ubat-ubatan mengikut perkhidmatan disediakan."Walaubagaimanapun, Jabatan Kecemasan Hospital Cyberjaya akan memberi keutamaan kepada kes kecemasan dan kritikal. "Sehubungan itu, pihak hospital memohon kerjasama orang ramai agar menggunakan fasiliti kesihatan yang berhampiran untuk rawatan kes biasa dan bukan kecemasan bagi membantu mengurangkan kesesakan di jabatan kecemasan,"katanya.Terdahulu, tular di Twitter seorang pengguna @adlisabatrisyia membangkitkan isu Hospital Cyberjaya yang didakwanya kakitangan tidak mahu menerima pesakit.Beliau berkata sebarang usaha ke arah penambahbaikan penyampaian perkhidmatan di hospital itu sentiasa dialu-alukan dan dipertimbangkan sewajarnya."Orang ramai digalakkan untuk mengemukakan sebarang maklum balas atau cadangan melalui Unit Perhubungan Awam Hospital Cyberjaya di emel This email address is being protected from spambots. You need JavaScript enabled to view it.," katanya.

(Pengarah Kesihatan Negeri Selangor Datuk Dr Sha'ari Ngadiman)


RM7.219 juta MAIPS salur zakat bagi bantuan persekolahan 2023

PERLIS, 18 Februari - Majlis Agama Islam dan Adat Istiadat Melayu Perlis (MAIPs) menyalurkan peruntukan zakat untuk Bantuan Persekolahan MAIPs bagi tahun ini sebanyak RM7,219,800 berbanding tahun sebelumnya iaitu RM7,257,000.  Agihan berkenaan akan memberikan manfaat kepada 10,314 orang pelajar merangkumi 6,252 orang pelajar sekolah rendah dan 4,062 orang pelajar sekolah menengah di seluruh Perlis.

Raja Muda Perlis,Tuanku Syed Faizuddin Putra Jamalullail bertitah, setiap pelajar akan menerima agihan sumbangan RM700 yang disalurkan melalui kerjasama pihak pengurusan sekolah dan Persatuan Ibu bapa dan Guru (PIBG) di 103 buah sekolah di seluruh negeri ini. "Sumbangan berkenaan merangkumi bantuan-bantuan seperti RM300 untuk pembelian pakaian sekolah dan alat tulis yang akan diuruskan oleh pihak sekolah iaitu Muraqib Amil, RM100 untuk sumbangan tunai, dan RM300 lagi untuk pelaksanaan aktiviti kecemerlangan pendidikan dan sahsiah yang akan ditadbir oleh pihak Pengurusan Sekolah melalui kerjasama PIBG dengan saranan pihak Jabatan Pendidikan Negeri Perlis," titah baginda ketika merasmikan Majlis Penyampaian Bantuan Persekolahan MAIPs, Tahun 2023 di Sekolah Menengah Kebangsaan Agama Arau.  Tuanku Syed Faizuddin yang juga Tuanku Yang DiPertua MAIPs menitahkan ucapan terima kasih kepada pengurusan sekolah terutamanya Pengetua dan Guru Besar, barisan guru serta Persatuan Ibu bapa dan Guru (PIBG) seluruh negeri Perlis yang turut sama menjayakan proses mengenal pasti dan melaksanakan agihan bantuan kepada pelajar yang terpilih.


Pelajar lakukan vandalisme, ibu bapa dipanggil

NIBONG TEBAL, 18 Februari - Sekumpulan pelajar yang dipercayai terlibat dalam aktiviti vandalisme di sebuah sekolah menengah Seberang Perai Selatan (SPS), Pulau Pinang telah dikenal pasti.  Kesemua mereka bersama ibu bapa telah di panggil pihak sekolah bagi membantu siasatan.

Menteri Pendidikan, Fadhlina Sidek berkata isu tersebut tidak wajar berlaku dalam kalangan pelajar memandangkan pihaknya tidak berkompromi dengan perkata itu.  Jelasnya, satu bentuk bimbingan atau kaunseling wajar diberikan kepada mereka yang terlibat.  "Barangkali bimbingan serta kaunseling juga perlu diberikan kerana berdasarkan video tular itu, saya tidak fikir ia satu perkara yang sepatutnya berlaku. Apatah lagi dalam keadaan kita yang memang tidak berkompromi dengan tindakan-tindakan vandalisme dan keganasan di sekolah. "Justeru, bimbingan dan kaunseling perlu diberikan kepada anak-anak ini bagi memastikan insiden seumpama ini tidak berulang," katanya demikian selepas menghadiri Program Bantuan Awal Persekolahan Kadun Jawi 2023 di Sekolah Jenis Kebangsaan Tamil Nibong Tebal, pagi tadi.  Terdahulu, tular dua rakaman video di media sosial yang memaparkan tindakan sekumpulan pelajar lelaki merosakkan harta benda sekolah.


Seorang lelaki meninggal dunia, akibat terkena tembakan - Polis

SARAWAK, 18 Februari - Di Bau, seorang lelaki tempatan berumur 49 tahun meninggal dunia akibat terkena tembakan semasa berburu di kawasan hutan berdekatan Sungai Buyoh, Kampung Jugan. Ketua Polis Daerah Bau, DSP Poge Nyaon berkata, pihaknya menerima pengesahan kematian mangsa daripada Hospital Bau pada pukul 11.45malam pada Khamis lalu.

(Antara barang rampasan kes tembakan di Bau)

DSP Poge memberitahu, berikutan kes itu, polis dari Bahagian Siasatan Jenayah, IPD Bau pada Jumaat telah menahan dua lelaki tempatan bagi membantu siasatan kes berkenaan.  Jelasnya, dua lelaki tersebut berumur 40 dan 50 tahun merupakan adik dan abang kepada mangsa bagi membantu siasatan.  Polis katanya turut merampas dua laras senapang patah buatan sendiri, sebutir kelongsong peluru dan sejumlah peluru hidup.  Kedua-dua suspek yang tidak mempunyai rekod jenayah lampau dan akan dibawa ke Mahkamah Bau untuk dimohon tahanan reman.  Kes akan disiasat dibawah seksyen 304 A, Kanun Keseksaan.


Peluang saksikan laut terbelah di Langkawi minggu depan

(Foto arkib fenomena laut terbelah di Langkawi)

LANGKAWI, 18 Februari- Kejadian laut terbelah akibat kemunculan beting pasir sepanjang 600 meter di Pantai Tanjung Rhu Langkawi akan dapat disaksikan pada minggu hadapan.  Fenomena alam ini membolehkan orang ramai berjalan di atas beting pasir ke Pulau Penyu, Pulau Kelam Baya dan Pulau Cabang.  Menurut pemandu pelancong alam semula jadi, Zoher Mustan, fenomena itu membolehkan pengunjung berjalan kaki merentasi beting pasir yang hanya akan kelihatan pada Selasa dan Rabu depan.  Kejadian 'laut terbelah' berlaku selepas muncul beting pasir sepanjang 600 meter, ia disebabkan air laut di kawasan ini surut sehingga paras 0.1 meter.  Pada Selasa, pengunjung boleh mula berjalan di beting pasir tersebut pada pukul 6.45 pagi dan 7.00 pagi pada Rabu. Pengunjung mempunyai masa untuk berada di atas beting pasir tersebut selama kira-kira satu jam sahaja, sebelum air laut kembali pasang.  Selain itu, pengunjung juga dapat menyaksikan pelbagai hidupan laut yang biasanya hanya ditemui ketika melakukan selam skuba seperti ikan sebelah, cacing laut, ketam dan pena laut.  "Benda-benda yang kita jumpa nanti, jangan dipegang, hanya boleh ambil gambar...biasanya hanya boleh dilihat ketika melakukan selam skuba atau betul-betul surut,"katanya.Beliau turut berpesan kepada pengunjung yang ingin ke sana untuk memakai kasut getah bertutup bagi mengelakkan kecederaan apabila terpijak objek tajam di atas beting pasir tersebut.  Selain itu, para pengunjung dimohon untuk sentiasa peka dengan arahan pihak berkuasa serta menjaga keselamatan diri.

(Pemandu pelancong alam semula jadi, Zoher Mustan)


Fahmi Fadzil rasmi program Jelajah Saya Digital

KUALA LUMPUR, 18 Februari- Menteri Komunikasi dan Digital, Fahmi Fadzil merasmikan program Jelajah Saya Digital di Lembah Pantai.Lebih 400 peserta yang hadir di Pusat Komuniti Pantai Eco Park itu terdiri daripada penduduk setempat, pelajar IPT dan pelatih industri.Jelajah Saya Digital memberi tumpuan kepada empat teras utama iaitu, Literasi, Perniagaan, Pendapatan dan Modal Insan yang menyasarkan golongan seperti B40, graduan menganggur, warga emas, pelajar sekolah serta universiti termasuk usahawan mikro, kecil dan sederhana. Lebih 20 ruang pameran disediakan terdiri daripada agensi kewangan dan usahawan program MDEC.Turut dilancarkan program Digital Ninja 2023 iaitu program kepimpinan dan peningkatan skil digital.

Peserta Digital Ninja akan dibimbing menjadi tenaga mahir dan pemain industri digital yang akan menyumbang kembali kepada masyarakat setempat.Turut hadir Ketua Setiausaha Kementerian Komunikasi dan Digital, Datuk Sri Mohammad Mentek serta Ketua Pegawai Eksekutif MDEC, Mahadhir Aziz.


Kandungan berita undang fitnah terhadap kerajaan, SKMM panggil stesen tv

KUALA LUMPUR, 18 Februari- Suruhanjaya Komunikasi Multimedia SKMM bakal mengadakan pertemuan dengan pengurusan sebuah stesen televisyen swasta dalam tempoh terdekat bagi menuntut penjelasan berkaitan kandungan berita yang boleh mengundang fitnah terhadap pentadbiran kerajaan.Menteri Komunikasi dan Digital, Fahmi Fadzil menekankan, ini bukan kali pertama stesen tersebut melakukan kesalahan yang sama.Untuk itu, tindakan tegas perlu diambil bagi memberi pengajaran dan mengelakkan ia berulang pada masa hadapan."Pihak SKMM telah memaklumkan bahawa mereka telah meneliti beberapa siaran berita yang telah diterbitkan oleh salah satu stesen tv dan mereka mendapati ada pelanggaran undang-undang terutama yang berkait dengan siaran bawah SKMM."Ini bukan kali pertama, kali kedua tapi nampaknya sudah berkali-kali berlaku, maka saya telah minta bertemu pihak terbabit bagi minta penjelasan dan kali ini kita perlu pertimbangkan tindakan yang sangat tegas kerana telah berkali-kali seperti membuka ruang fitnah terlalu banyak, hak untuk bersuara itu memang wujud tetapi hak untuk memfitnah itu tidak ada,"katanya.Fahmi memberitahu media selepas menghadiri Bengkel Matematik Moden Untuk calon SPM Parlimen Lembah Pantai di ibu negara.Beliau sebelum ini menegur tindakan stesen televisyen swasta berkenaan yang menyiarkan berita kononnya terdapat cadangan daripada 'pemerhati' untuk mengurangkan bilangan penjawat awam.Hakikatnya, kerajaan tidak pernah ada sebarang pelan atau perbincangan ke arah itu malah sentiasa menghargai kerjasama penjawat awam selama ini.

(Menteri Komunikasi dan Digital, Fahmi Fadzil)


Wanita maut, kereta bertembung lori tangki

ROMPIN, 18 Februari- Seorang wanita maut, manakala suami dan anaknya cedera apabila kereta dipandunya bertembung dengan sebuah lori tangki di Jalan Bahau Keratong, Rompin, pagi tadi.  Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria memaklumkan, mangsa yang maut dikenal pasti sebagai Rosnah Saadon, 56 tahun.  Menurutnya, pihak bomba menerima laporan berhubung kejadian pada pukul 10.03 pagi tadi, sebelum lima anggota dan pegawai dari Balai Bomba dan Penyelamat Muadzam Shah bergegas ke lokasi kejadian.  Ketika tiba di lokasi, pihaknya mendapati, kemalangan membabitkan sebuah kereta jenis Proton Persona dinaiki sepasang suami isteri bersama anak lelakinya telah bertembung dengan sebuah lori tangki.  Akibat rempuhan, wanita terbabit tersepit dan meninggal dunia di tempat kejadian, manakala suami dan kanak-kanak lelaki berkenaan yang mengalami kecederaan.

Bagaimanapun, pemandu lori tangki itu sempat menyelamatkan diri, meskipun kenderaan berat terbabit terbakar.  Mangsa yang cedera telah dihantar ke hospital berdekatan untuk rawatan lanjut.


Pantai Sawangan Cina, kawasan rekreasi baharu Labuan

(Ketua Pegawai Eksekutif Perbadanan Labuan, Rithuan Mohd Ismail)

LABUAN, 18 Februari- Kawasan pesisir pantai Sawangan Cina bakal menjadi tarikan pengunjung, khususnya masyarakat setempat di Labuan bagi melakukan aktivit riadah.  Ini kerana, kawasan tanah hak milik Perbadanan Labuan itu bakal dibuka sebagai kawasan rekreasi baharu yang kedua selepas Pusat Rekreasi Taman Damai Layang-Layangan.Ketua Pegawai Eksekutif Perbadanan Labuan, Rithuan Mohd Ismail berkata, kawasan itu akan disediakan kemudahan fasiliti seperti tempat letak kereta dan gerai jualan.  "Kawasan ini memang sangat cantik dan ia menghadap tanah besar Sabah serta menghala kepada matahari terbit jadi kita melihat bahawa potensi untuk menjadikan kawasan ini sebagai tempat untuk pengunjung khususnya warga Labuan untuk beriadah."Jadi kita di Labuan ini sudah ada dua tapak iaitu satu tapak untuk melihat matahari terbenam di Pantai Layang-Layangan dan di sini pula kita akan menjadikan sebagai tempat untuk melihat matahari terbit,"katanya.Beliau berkata demikian kepada pemberita, selepas menyempurnakan Program Mucang-Mucang Sewilayah sempena sambutan Hari Wilayah Persekutuan 2023 peringkat Labuan.  Hampir 200 peserta daripada Jabatan dan Agensi Kerajaan, Swasta, Dewan Perniagaan serta NGO menyertai program tersebut. Program gotong-royong itu membabitkan kawasan pesisir pantai dan Jalan Sawangan Cina.

(Program Mucang-Mucang Sewilayah, gotong-royong mmberishkan kawasan pesisir pantai)


Tiada paksaan jual Menu Rahmah

SHAH ALAM, 18 Februari- Pengenalan Menu Rahmah harus disokong dan dipuji kerana matlamatnya untuk mengurangkan kos sara hidup rakyat.Setiausaha Politik Menteri Perdagangan Dalam Negeri dan Kos Sara Hidup (KPDN), Suhaizan Kaiat berkata ianya bukan bersifat paksaan kepada peniaga untuk menjual Menu Rahmah sebaliknya merupakan inisiatif membantu golongan B40."Ianya bukan satu paksaan. Ini adalah satu inisiatif daripada kedai-kedai ini untuk menawarkan Menu Rahmah ini kepada pelanggan mereka.

"Ada yang sebut kepada kita macam mana mereka nak untung kalau harganya terlalu kecil.

"Sebenarnya ini satu pilihan khusus untuk mereka yang memerlukan. Tapi di sana ada lagi menu-menu yang lain yang boleh menarik perhatian kumpulan-kumpulan yang lain," katanya.

Beliau menjelaskan kepada media selepas mengadakan tinjauan di karnival Malaysia-Thailand Halal Food di Shah Alam.


Kabinet setuju pinda Perlembagaan Persekutuan berkaitan kerakyatan anak lahir di luar negara

PUTRAJAYA, 18 Februari- Jemaah Menteri bersetuju dengan cadangan pindaan terhadap Perlembagaan Persekutuan bagi memberikan kewarganegaraan kepada anak yang dilahirkan di luar negara oleh ibu warganegara Malaysia yang berkahwin dengan pasangan warga asing.Menerusi satu kenyataan bersama bersama hari ini oleh Menteri Dalam Negeri Datuk Seri Saifuddin Nasution Ismail dan Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said, cadangan pindaan tersebut adalah untuk menggantikan perkataan “bapanya” dalam Bahagian I dan Bahagian II Jadual Kedua dengan perkataan “sekurangkurangnya seorang daripada ibu bapanya” bagi membolehkan ibu warganegara Malaysia mendapat hak seadilnya menurut Perlembagaan Persekutuan. Rang Undang-Undang Perlembagaan (Pindaan) 2023 seterusnya dijangka akan dibentangkan dalam persidangan Parlimen setelah memenuhi kehendak undang-undang."Pada masa yang sama pindaan yang lain berkaitan kewarganegaraan terutamanya Bahagian III akan dikaji dengan lebih terperinci oleh Jawatankuasa yang ditubuhkan dibawah KDN dan akan dibentangkan kepada Jemaah Menteri setelah cadangan pindaan tersebut dimuktamadkan dengan mengambil kira libat urus dengan semua pihak yang berkepentingan."Perkara ini sejajar dengan komitmen Kerajaan Perpaduan untuk mengiktiraf kesamarataan wanita dan lelaki dengan menyingkirkan diskriminasi terhadap wanita di Malaysia, mengatasi kelemahan peruntukan kewarganegaraan yang timbul, menyelesaikan lambakan kes-kes tertunggak bagi wanita yang terkesan yang memohon kewarganegaraan anak mereka melalui pendaftaran yang mengambil masa terlalu lama dan tidak munasabah serta memberikan tafsiran yang jelas dan mengelakkan tafsiran berbeza dari mahkamah,"menurut kenyataan tersebut.Tambah kenyataan itu, kesan daripada keputusan tersebut adalah anak yang lahir di luar negara sebelum atau selepas Hari Malaysia yang mana sekurang-kurangnya seorang daripada ibu bapanya adalah warganegara Malaysia berhak mendapat kewarganegaraan melalui kuat kuasa undang-undang menurut Fasal (1) Perkara 14 Perlembagaan Persekutuan.


KPM mansuh semua pertandingan, sambutan tidak beri impak, tambah beban guru

KUALA LUMPUR, 18 Februari- Tujuh langkah segera diambil Kementerian Pendidikan ke arah kesejahteraan guru.Antaranya, memansuhkan sebarang bentuk pertandingan, sambutan atau majlis di semua peringkat yang tidak memberikan impak besar terhadap pembelajaran murid dan hanya menambah beban tugas guru. Ia bermula sesi persekolahan 2023/2024.Jelas Menteri Pendidikan, Fadhlina Sidek, antara contohnya ialah membabitkan pertandingan keceriaan pusat sumber, tandas tercantik dan Bilik Operasi Sistem Pengurusan Buku Teks terbaik.Katanya, antara langkah lain yang diputuskan ialah mengurangkan kekerapan semakan elemen pengurusan sekolah Standard Kualiti Pendidikan Malaysia, yang melibatkan guru kepada setahun sekali sahaja."Selain itu, menetapkan waktu mengunci masuk rekod kehadiran murid yang lebih fleksibel kepada guru, iaitu 12.00 tengah hari untuk sesi pagi dan 5.00 petang untuk sesi petang, bagi mengelak kesesakan dalam sistem."Juga, pelantikan pengawas peperiksaan awam yang dikendalikan Lembaga Peperiksaan dan Majlis Peperiksaan Malaysia, terbuka kepada individu selain guru yang sedang berkhidmat seperti pesara kerajaan, pelajar Institut Pendidikan Guru dan IPT,"katanya menerusi satu kenyataan malam tadi.Bagaimanapun katanya mereka tetap perlu memenuhi kriteria ditetapkan.KPM juga katanya akan mengehadkan penganjuran sambutan Hari Guru Tahunan kepada peringkat kebangsaan dan sekolah, selain menetapkan ringkasan Rancangan Pelajaran Harian (RPH) di peringkat KPM bagi memastikan kembali memenuhi keperluan Surat Pekeliling Ikhtisas KPM Bil.3/1999, yang merangkumi elemen objektif, pengajaran dan refleksi.Langkah ketujuh pula ialah memperkukuh autonomi guru dalam perancangan dan pelaksanaan pengajaran dan pembelajaran, serta pentaksiran bilik darjah (PBD) dengan menjadikan Dokumen Standard Kurikulum dan Pentaksiran (DSKP) sebagai rujukan.

(Menteri Pendidikan, Fadhlina Sidek / BERNAMA)


ANGKASA saran PIBG, alumni sekolah tubuh koperasi

LIPIS, 18 Februari- Angkatan Koperasi Kebangsaan Malaysia Berhad (ANGKASA) meminta Persatuan Ibu Bapa dan Guru (PIBG) serta alumni sekolah mengambil inisiatif menubuhkan koperasi sebagai platform terbaik untuk mendidik murid sekolah rendah tentang perniagaan dan keusahawanan.  Presiden ANGKASA, Datuk Seri Dr. Abdul Fattah Abdullah berkata, inisiatif tersebut adalah selaras dengan usaha kerajaan untuk meletakkan Malaysia sebagai negara keusahawanan menjelang 2030.  Katanya, pada masa ini gerakan koperasi sekolah hanya bermula di peringkat sekolah menengah dan ANGKASA berharap ia dapat diperkenalkan daripada awal khususnya di sekolah rendah.  "PIBG di peringkat sekolah kebangasaan juga perlu mengambil inisiatif menubuhkan koperasi. Guru, PIBG dan juga bekas pelajar alumni sebagai platform untuk digunakan sebagai salah satu daripada keadah untuk menambah pendapatan bagi membiayai aktiviti untuk meningkatkan kecemerlangan dan juga korikulom di sekolah. Selain daripada platfrom yang terbaik untuk kita mendidik pelajar sekolah rendah ini perniagaan dan keusahawanan," katanya.  Beliau berkata, ini kerana peluang pekerjaan hari ini semakin kompetatif dan budaya bekerja sendiri perlu dipupuk sejak sekolah rendah dan menjadi budaya pada masa hadapan.  Menurutnya, langkah ini selari dengan sasaran kerajaan dalam Dasar Keusahawanan Nasional 2030 yang menuntut lebih banyak graduan melibatkan diri dalam sektor perniagaan.  Beliau berkata demikian kepada media selepas merasmikan Majlis Hari Anugerah Kecemerlangan Sekolah Kebangsaan (SK) Lubuk Kulit, Lipis.  Katanya, setakat ini, tujuh buah sekolah rendah di seluruh negara telah menubuhkan koperasi PIBG dan alumni.

(Presiden ANGKASA, Datuk Seri Dr. Abdul Fattah Abdullah)

Antaranya Koperasi PIBG Seri Tumpat 1 Berhad, Koperasi PIBG SK Kubang Batang Tumpat Berhad, Koperasi PIBG SK Agama Sarikei Berhad dan Koperasi PIBG SK Ulu Ranan Kanowit Berhad.  Sekolah lain ialah Koperasi PIBG dan Alumni SK Kuala Tatau Bintulu Berhad, Koperasi PIBG SK Bukit Ceraka Kapar Selangor Berhad dan Koperasi PIBG SK Tok Jiring Terengganu Berhad.


97.71% pekerja p-hailing golongan belia- Ketua Perangkawan

KUALA LUMPUR, 18 Februari- Sejumlah 97.71% pekerja p-hailing merupakan golongan belia. Data dikeluarkan Jabatan Perangkawan menerusi Laporan Kajian Pekerja Gig Dalam Perkhidmatan Penghantaran Makanan dan Barangan Yang Berkerja Sendiri 2022.Kajian berlangsung dari Mac hingga Disember 2022 bertujuan menyediakan profil asas, mengenal pasti isu-isu dan rekomendasi bersesuaian berkaitan perkhidmatan gig. Ketua Perangkawan, Datuk Seri Dr. Mohd Uzir Mahidin menjelaskan kebanyakan pekerja p-hailing mempunyai tahap pendidikan Sijil Pelajaran Malaysia (SPM) / Sijil Pelajaran Malaysia Vokasional (SPMV) atau setaraf iaitu sebanyak 39.54%. Ia diikuti kelulusan Diploma dan setaraf sebanyak 23.24% dan Ijazah Sarjana Muda, 11.79%. 73.98% pekerja p-hailing menjadikan pekerjaan ini sebagai sumber pendapatan utama.Daripada segi perlindungan sosial pula didapati sebanyak 72.25% responden telah mencarum dengan PERKESO.

(Ketua Perangkawan, Datuk Seri Dr. Mohd Uzir Mahidin)


127 warga asing ditahan di kelab malam

KUALA LUMPUR, 18 Februari- Seramai 127 warga asing telah ditahan penguat kuasa Jabatan Imigresen Malaysia atas pelbagai kesalahan di sebuah kelab malam di ibu negara.Menurut Pengarah Imigresen Kuala Lumpur, Syamsul Badrin Mohshin, kesemua tahanan berumur antara 20 tahun hingga ke 45 tahun."Daripada jumlah yang diperiksa ini, seramai 127 orang warga asing telah ditahan atas pelbagai kesalahan imigresen. "Jumlah tahanan, pecahan tahanan yang dapat pada malam ini adalah terdiri daripada 104 orang tahanan wanita yang terdiri daripada warganegara Lous, Thailand, Vietnam dan Indonesia. "Manakala terdapat 23 orang tahan lelaki terdiri daripada warga Bangladesh, China, Thailand dan India. Dalam operasi ini juga kita telah menahan seramai lapan orang warganegara Malaysia yang bertugas untuk mengambil keterangan," katanya.Beliau berkata demikian pada sidang media Operasi Penguatkuasaan Jabatan Imigresen Kuala Lumpur di ibu negara.

(Pengarah Imigresen Kuala Lumpur, Syamsul Badrin Mohshin)

Tambah beliau, siasatan akan di jalankan di bawah Seksyen 15(1)(c), Seksyen 6(1)(c) Akta Imigresen 1959/63 dan Peraturan 39(b) Peraturan Imigresen 1959/63.Kesemua tahanan akan ditempatkan di Depot Tahanan Bukit Jalil.


Buang hiasan ayat al-Quran, lesen perniagaan ditarik balik

SEREMBAN, 18 Februari- Kerajaan Negeri Sembilan akan mengambil tindakan tegas sehingga merampas lesen perniagaan pengusaha dan peniaga perhiasan ayat al-Quran yang didapati terlibat dalam kejadian membuang barangan tersebut di tepi jalan atau di tempat pembuangan sampah haram.  Menteri Besar, Datuk Seri Aminuddin Harun berkata, tindakan drastik itu diambil hasil keputusan Mesyuarat Jawatankuasa Bertindak Agama Islam yang diadakan baru-baru ini.  Ia susulan beberapa kejadian penemuan longgokan perhiasan mengandungi ayat al-Quran yang ditemui dibuang di tempat pembuangan sampah haram di Nilai.  "Kita akan pastikan lesen mereka ditarik balik di seluruh Negeri Sembilan walaupun ada cawangan lain di daerah lain mereka akan terima akibat tidak ada lesen lagi tidak boleh berniaga lagi di Negeri Sembilan jadi itu antara peningkatan kita di samping denda," katanya. Beliau berkata demikian ketika ditemui pemberita pada Majlis Israk Mikraj Peringkat Negeri Sembilan di Masjid Negeri, Seremban.

(Menteri Besar Negeri Sembilan, Datuk Seri Aminuddin Harun)

Jelasnya, dua buah syarikat telah dikenal pasti susulan kejadian pembuangan hiasan al-Quran tersebut dan kompaun telah dikeluarkan beserta nasihat terakhir.  Pihak berkuasa khususnya pihak polis dan Majlis Bandaraya Seremban (MBS) juga diminta menggiatkan pemantauan khususnya di kawasan Nilai sekali gus memastikan kejadian seperti itu tidak berulang lagi.


BAMTC: Tewas 3-2 dengan China, perjalanan Malaysia terhenti di suku akhir

KUALA LUMPUR, 18 Februari- Malaysia sekali lagi gagal menamatkan badi kekalahan di suku akhir Kejohanan Badminton Berpasukan Campuran Asia (BAMTC) apabila skuad negara tewas 3-2 kepada skuad ‘back-up’ China. Perseorangan negara Lee Zii Jia bermula cemerlang dengan menewaskan Lei Lan Xi, 21-16, 22-20, pada kejohanan yang berlangsung di Pusat Pameran Dubai, Emiriah Arab Bersatu (UAE) itu.Bagaimanapun, China selaku juara bertahan, berjaya menyamakan kedudukan apabila perseorangan wanitanya yang berkedudukan ke-101 dunia, Gao Fang Jie, bangkit daripada kekalahan set pertama untuk mengejutkan juara remaja dunia dua kali, Goh Jin Wei, 15-21, 21-13, 21-19, selepas 70 minit perlawanan.Dalam aksi beregu lelaki pula, He Ji Ting-Zhou Hao Dong, mengetepikan pasangan negara Ong Yew Sin-Teo Ee Yi, 24-22, 21-18, sekali gus meletakkan China di depan 2-1.Beregu wanita nombor lima dunia Pearly Tan-M.Thinaah membuka peluang buat Malaysia semula dengan mengalahkan Liu Sheng Shu-Tan Ning 21-17, 12-21, 21-19, selepas pertarungan 76 minit.

China, meskipun bermain tanpa barisan pemain utama, membuktikan penguasaannya apabila meraih kemenangan 3-2 selepas beregu campuran pasukan itu yang berada pada ranking ke-110 dunia, Feng Yan Zhe-Huang Dong Ping, menundukkan beregu nombor enam dunia dari Malaysia, Tan Kian Meng-Lai Pei Jing, 21-15, 25-23.Dalam separuh akhir Sabtu ini, China akan berdepan India yang menewaskan Hong Kong 3-2 manakala Korea Selatan bakal menentang Thailand.Empat pasukan di separuh akhir secara automatik layak ke Piala Sudirman 2023 yang akan diadakan di Suzhou, China pada 14-21 Mei ini.Malaysia menamatkan kempen Kumpulan B sebagai naib johan setelah tewas kepada juara Piala Thomas India, 1-4, pada Khamis.Sebelum itu skuad negara menang 5-0 ke atas tuan rumah UAE dan Kazakhstan. Malaysia gagal melepasi pusingan suku akhir sejak kejohanan itu pertama kali diadakan di Hanoi pada 2017 dan seterusnya di Hong Kong (2019).

Edisi 2021 di Wuhan, China dibatalkan berikutan pandemik COVID-19.- BERNAMA


Kabel dipotong dan komponen lampu limpah dicuri, MBI rugi ratusan ribu ringgit

IPOH, 18 Februari- Majlis Bandaraya Ipoh (MBI) kerugian RM135,000 selepas bilik 'High Mast Pole' di stadium Perak dipecah masuk oleh pihak tidak bertanggungajwab.  MBI dalam satu kenyataan memaklumkan, kejadian tersebut disedari pihaknya ketika membuat kerja-kerja selenggara lampu limpah bagi persiapan Liga MFL pada Selasa lalu.  Pemeriksaan awal mendapati hampir keseluruhan kabel dipotong dan komponen lampu limpah dicuri.  Satu laporan polis turut dibuat oleh pihak MBI pada hari kejadian dan siasatan telah dijalankan dengan mengambil keterangan daripada beberapa individu.  Susulan kejadian itu, kawalan keselamatan di stadium Perak diperketatkan.Dalam masa sama, kerja-kerja pembaikan juga telah dimulakan bagi membolehkan perlawanan pertama pasukan Perak FC pada 25 Februari ini dapat dijalankan pada waktu malam.


Teguran dan nasihat para ulama kepada pemimpin, tunjang keharmonian negara - Zahid

PUTRAJAYA, 18 Februari- Para ulama diseru untuk memberikan nasihat dan teguran kepada pemimpin negara walaupun pahit. Timbalan Perdana Menteri, Datuk Seri Dr. Ahmad Zahid Hamidi berkata ia penting bagi membantu pemimpin dan kerajaan membentuk sebuah negara yang aman dan sejahtera.Justeru, siapa sahaja yang membentuk kerajaan wajib untuk menjalin hubungan yang erat dengan para ulama untuk mencapai tujuan tersebut."Beri nasihat yang benar dan Insya-Allah umara akan terima. Jika ada ulamak yang tidak terima, ada kaedahnya 'bil hikmah wa bil hasanah' untuk menyampaikan teguran-teguran itu.Insya-Allah, kombinasi yang baik ini antara ulama dan umara Allah taala akan memberikan barakah kepada negara dalam kita menghadapi sebarang permasalahan, dengan hidayah dan bantuan dari Allah Taala, Insya-Allah," kata Zahid kepada pemberita RTM.

Tambahnya, rujukan kepada ulama dalam pelbagai perkara termasuk dalam aspek dasar dan polisi negara akan memudahkan negara mencapai kedudukan 'Baldatun Tayyibatun wa Rabbun Ghafur' (negara yang baik dan mendapat keampunan Ilahi). Beliau berkata demikian dalam ucapannya ketika merasmikan Liqa' Perdana Ilmuan Ahli Sunnah Wal jamaah Bersama Timbalan Perdana Menteri di Putrajaya. Program disertai 200 orang peserta terdiri daripada ulama, ilmuan, asatizah dan NGO Islam.Ia bertujuan mengeratkan silaturahim dan perpaduan sesama ilmuan Ahli Sunnah Wal Jamaah Malaysia serta menyediakan platform interaksi dan ramah mesra para ulama dan ilmuan islam bersama Timbalan Perdana Menteri berkaitan isu-isu semasa.


Agong harap lawatan Presiden Jerman dapat buka peluang kerjasama baharu yang lebih erat

KUALA LUMPUR, 17 Februari - Hubungan antara Malaysia - Jerman diyakini akan terus berkembang secara progresif menerusi lawatan rasmi Presiden negara itu, Frank -Walter Steinmeier dan isterinya, Elke Budenbender ke Malaysia.  Titah Yang di-Pertuan Agong Tuanku Al-Sultan Abdullah Ri'ayatuddin Al-Mustafa Billah Shah, lawatan bersejarah itu juga akan membuka peluang baharu untuk kerjasama yang lebih erat antara kedua-dua negara.

(Yang di-Pertuan Agong Tuanku Al-Sultan Abdullah Ri'ayatuddin Al-Mustafa Billah Shah)

Titah baginda, hubungan diplomatik yang terjalin selama 66 tahun itu telah membangunkan pelbagai sektor termasuk bidang automotif, bio-teknologi, teknologi maklumat dan pendidikan. "Sesungguhnya Malaysia menitikberatkan interkasi yang aktif dan hubungan positif dengan Jerman, beta berharap semoga lawatan ini akan buka peluang dan ruang untuk kerjasama yang lebih erat antara kedua-dua negara. Semoga kerjasama antara Malaysia dan Jerman akan tingkatkan potensi penuh dan sumbang kemakmuran serantau dan rakyat antara dua-dua negara,"titah baginda. Al-Sultan Abdullah bertitah dalam majlis Jamuan Negara sempena lawatan rasmi Presiden Jerman Frank -Walter Steinmeier dan isterinya, Elke Budenbender, di Istana Negara.  Hadir sama Raja Permaisuri Agong Tunku Hajah Azizah Aminah Maimunah Iskandariah, Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail serta Menteri Luar, Datuk Seri Zambry Abdul Kadir dan isteri.  Steinmeier yang dalam rangka lawatan tiga hari ke Malaysia tiba pada Khamis, untuk lawatan kerja rasmi selama tiga hari.  Lawatan negara terakhir yang melibatkan Presiden Jerman ke Malaysia adalah 26 tahun lalu, pada April 1997.  Jerman merupakan rakan dagangan terbesar Malaysia di kalangan negara Kesatuan Eropah (EU).


Wan Ahmad Dahlan dilantik Ketua Pengarah ICU, Ruji KSU KDN

KUALA LUMPUR, 17 Februari - Datuk Seri Wan Ahmad Dahlan Abdul Aziz dilantik sebagai Ketua Pengarah Unit Penyelarasan Pelaksanaan Jabatan Perdana Menteri. Menurut kenyataan Ketua Setiausaha Negara, Tan Sri Datuk Seri Mohd Zuki Ali, pelantikan tersebut berkuat kuasa 20 Februari ini.

(Datuk Seri Wan Ahmad Dahlan bersama Ketua Setiausaha Negara, Tan Sri Datuk Seri Mohd Zuki Ali)

Datuk Seri Wan Ahmad Dahlan, 57 tahun, berkelulusan Ijazah Sarjana Muda Sastera Ilmu Komunikasi (Kepujian) dari Universiti Airlangga, Surabaya, Indonesia dan Ijazah Sarjana Pengajian Strategik dan Pertahanan dari Universiti Malaya. Beliau telah berkhidmat selama 28 tahun dalam perkhidmatan awam, bermula sebagai Penolong Setiausaha di Kementerian Pengangkutan pada 25 Januari 1995.Berpengalaman luas dalam bidang dasar, pengurusan, penguatkuasaan, keselamatan dan perkhidmatan awam, beliau pernah berkhidmat sebagai Ketua Setiauasaha Kementerian Dalam Negeri.Beliau pernah berkhidmat sebagai Datuk Pengelola Bjaya Diraja di Istana Negara.Sementara itu, Datuk Ruji Ubi dilantik sebagai Ketua Setiausaha Kementerian Dalam Negeri.

(Datuk Ruji Ubi bersama Ketua Setiausaha Negara, Tan Sri Datuk Seri Mohd Zuki Ali)

Pelantikan tersebut berkuat kuasa Isnin depan.Ruji berkelulusan Ijazah Sarjana Pengajian Antarabangsa (Pengurusan Keamanan dan Konflik) dari Universiti Queensland, Australia dan Ijazah Sarjana Muda Sains Sosial (Kepujian) dari Universiti Malaya, beliau telah berkhidmat dalam Perkhidmatan Awam selama 27 tahun.Pelantikannya berdasarkan kelayakan, ciri kepimpinan serta pengalaman luas dalam bidang keselamatan, pengurusan, pemantauan pojek pembangunan dan pengurusan sumber manusia. Jawatan akhir beliau adalah sebagai Ketua Pengarah Unit Penyelarasan Pelaksanaan, Jabatan Perdana Menteri. Turut pernah berkhidmat sebagai Ketua Pegawai Eksekutif Kawasan Keselamatan Khas Pantai Timur Sabah (ESSCOM), Timbalan Ketua Setiausaha (Pembangunan) di Kememterian Pertahanan dan Pengarah Pejabat Pembangunan Negeri Sabah.


Kunjungan Presiden Jerman beri impak positif kepada negara

PUTRAJAYA, 17 Februari - Kunjungan Presiden German, Frank-Walter Steinmeier dalam rangka lawatan kerja ke Malaysia mempamerkan signifikan hubungan dua hala antara dua negara terutama dalam aspek hubungan diplomatik, pelaburan dan perubahan iklim. Perdana Menteri Datuk Seri Anwar Ibrahim berkata ia bakal memberi impak positif terhadap ekonomi negara dan menarik lebih ramai pelabur ke negara ini.

(Perdana Menteri Datuk Seri Anwar Ibrahim)

"Jerman sudah tentu merupakan rakan kongsi yang telah melabur lebih setengah abad, terutamanya di Pulau Pinang dan kini diperluaskan ke seluruh negara di Malaysia. Salah satu syarikat daripada Jerman sudah mengumumkan akan memperluaskan pelaburan di Johor."Kita juga membincangkan isu seperti perubahan cuaca, Islamphomobia dan isu lain yang sedang hangat di sebahagian negara Eropah, dengan pengalaman luas sebagai Menteri Luar sebelum ini, saya yakin anda lebih memahami masalah dunia dan kehadiran anda hari ini membuka peluang bantuan yang lebih besar," katanya pada sidang media bersama antara Perdana Menteri, Datuk Seri Anwar Ibrahim dan Presiden German, Frank-Walter Steinmeier di Putrajaya. Steinmeier yang tiba di Malaysia bagi memulakan lawatan negara selama tiga hari itu semalam, disambut Anwar sejurus tiba di Perdana Putra, yang menempatkan Pejabat Perdana Menteri, pada kira-kira 5.15 petang.Presiden Jerman itu menandatangani Buku Tetamu di aras satu bangunan berkenaan, sebelum ke aras lima yang menempatkan Pejabat Perdana Menteri bagi mengadakan pertemuan empat mata bersama Anwar.Antara yang turut hadir ialah Menteri Luar Datuk Seri Dr Zambry Abdul Kadir, Menteri Komunikasi dan Digital Fahmi Fadzil dan Duta Besar Jerman di Malaysia Dr Peter Blomeyer.


Menu Rahmah - KPDN akan bincang semula dengan peniaga isu kenaikan barang mentah

KUANTAN, 17 Februari - Kementerian Perdagangan Dalam Negeri dan Kos Sara Hidup (KPDN) akan berbincang semula dengan pemilik restoran yang melaksanakan kempen menu RAHMAH sekiranya harga barangan mentah meningkat dan membebankan mereka. Timbalan Menterinya, Senator Fuziah Salleh berkata, setakat ini, inflasi makanan menunjukkan unjuran penurunan kepada 6.58 peratus sejak hujung tahun lalu dan awal tahun ini berbanding pada November tahun lalu iaitu 7 peratus.

(Timbalan Menteri Perdagangan Dalam Negeri dan Kos Sara Hidup, Senator Fuziah Salleh)

Namun katanya, berdasarkan analisa yang dilakukan oleh pakar ekonomi, inflasi makanan ini dijangka akan menurun sehingga 5 peratus pada hujung suku pertama tahun ini dan menyebabkan harga barang mentah akan menurun.  Jelasnya lagi, kadar turun dan naik harga bahan mentah dipengaruhi oleh faktor global seperti keadaan cuaca dan faktor global yang lain.  "Jadi sebab itulah kalau orang kata harga barang itu mahal dia bukan semata yang ini. Ini ada faktor cuaca, faktor global yang lain. Jadi kalau ikut analisa ekonomi dia 'on the down,' dan hujung suku pertama akan turun kepada 5 peratus. Doakan bahawa unjuran ini tidak akan membebankan peniaga. Sekiranya unjuran berubah, insya-Allah kita akan bincang balik," katanya dalam satu sidang media selepas Majlis Pelancaran Jelajah Menu Rahmah Negeri Pahang bertempat di Restoran Taj Maju di Kuantan, juga merupakan restoran di bawah Persatuan Pengusaha Restoran India Muslim Malaysia (PRESMA).  Beliau berterima kasih kepada premis yang melaksanakan menu RAHMAH secara sukarela, dan akan mencari jalan sekiranya ia membebankan peniaga.  Setakat hari ini, sebanyak 512 premis telah mendaftar di direktori untuk melaksanakan menu RAHMAH secara sukarela di seluruh negara dan hari ini kita telah melancarkan Jelajah Menu Rahmah Pahang bermula dengan lima outlet restoran India Muslim yang terlibat di Kuantan.

“Pada pukul 5 petang, portal KPDN akan mula bersiaran langsung dan orang ramai boleh membuka portal kami untuk melihat restoran yang terdapat menu rahmah selain juga untuk peniaga yang berminat untuk mendaftar dan menyertai kempen ini,” katanya.

Fuziah dalam masa sama memberitahu, KPDN menerima maklum balas memberangsangkan dari orang ramai dan akan terus melakukan perbincangan serta bengkel bersama peniaga bagi memastikan sistem sokongan menu rahmah bertahan lama.

KPDN juga katanya, akan memperluaskan lagi libat urus dengan beberapa rantaian kedai makanan seluruh negara yang kini sudah mula menunjukkan kesediaan menawarkan Menu Rahmah.

Orang ramai boleh mnelayari direktori menu RAHMAH di pautan menuramah.kpdn.gov.my.


Shahrizat kembali ke gelanggang, tanding jawatan ketua wanita UMNO

KUALA LUMPUR, 17 Februari - Bekas Ketua Wanita UMNO Tan Sri Shahrizat Abdul Jalil membuat kemunculan semula dengan bertanding pada pemilihan UMNO 2023 bagi merebut jawatan yang pernah disandangnya itu. Beliau yang mesra dikenali sebagai 'Kak Ijat’ mengesahkan perkara itu menerusi hantaran di laman Instagramnya selain turut difahamkan telah menghantar borang pencalonannya di ibu pejabat UMNO tengah hari tadi.

(Bekas Ketua Wanita UMNO Tan Sri Shahrizat Abdul Jalil mengisi borang bertanding jawatan Ketua Wanita Umno Malaysia / Foto FB Shahrizat Abdul Jalil)

“Bismilahirahmanirrahimm Tawakaltu Alallah, dengan ini Kak Ijat mengesahkan bahawa Kak Ijat akan bertanding jawatan Ketua Wanita Umno Malaysia. Segalanya ketentuan Allah,” katanya menerusi hantaran itu. Kali terakhir beliau memegang jawatan di peringkat pusat parti itu adalah pada 2018 sebelum  bersara daripada dunia politik setelah dilantik pada tahun 2008 apabila menewaskan Tan Sri Rafidah Aziz dengan 507 undi. Antara nama-nama besar lain yang dilaporkan menawarkan diri bertanding jawatan di peringkat pusat UMNO dalam pemilihan kali ini ialah bekas Pengerusi UMNO Johor Datuk Seri Hasni Mohamad bagi jawatan Naib Presiden UMNO, Setiausaha Pemuda UMNO Datuk Hasmuni Hassan (Ketua Pemuda UMNO) dan Ahli Majlis Tertinggi UMNO Datuk Khaidirah Abu Zahar (Ketua Puteri UMNO). Pemilihan UMNO diadakan bermula 1 Feb lepas hingga 18 Mac ini, dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pemuda dan Puteri Cawangan ialah pada 1 hingga 26 Feb.Mesyuarat Perwakilan dan Pemilihan Jawatankuasa Wanita, Pemuda dan Puteri UMNO Bahagian bersama pemilihan exco wanita, pemuda dan puteri UMNO pusat pula bakal diadakan serentak di seluruh negara pada 11 Mac.Mesyuarat Perwakilan dan Pemilihan Jawatankuasa UMNO Bahagian bersama pemilihan ahli majlis tertinggi UMNO pula akan diadakan serentak di seluruh negara pada 18 Mac.


Pesta Angin Timur (PAT) akan berlangsung 3 hingga 5 Mac depan - MB

PERLIS, 17 Februari - 500,000 pengunjung di sasarkan sepanjang tiga hari pengnajuran Pesta Angin Timur (PAT) yang akan berlangsung pada 3 hingga 5 mac depan.  Ia juga dijangka meriah selepas PAT tidak dapat di jalankan secara fizikal akibat penularan pendemik Covid 19. Menteri Besar Perlis Mohd. Shukri Ramli berkata, pesta ini sememangnya berpontensi dalam manarik kehadiran pelancong ke Perlis.

(Menteri Besar Perlis Mohd. Shukri Ramli)

Tambahnya lagi, pelbagai aktiviti baharu dan sedia ada akan dianjurkan termasuk forum agama, pertandingan jerami ikon dan pagar sesat, sukan lasak bendang dan pameran berhias dan motorhome. "Saya rasa ramai pelancong-pelancong akan datang selepas kita dah tangguh lebih kurang 2 tahun program ini tidak berjalan dan peluang untuk mereka hadir ini terbuka luas untuk memastikan pesta angin timur dan betul-betul dapat dijiwai oleh seluruh rakyat negeri Perlis dan juga negeri yang berjiran," katanya pada majlis sidang media Pesta Angin Timur Perlis 2023 di Kompleks Dun, Kangar Perlis. PAT 2023 yang akan berlangsung di Kampung Sungai Padang itu diharap dapat menarik masyarakat berbilang kaum.


Jabatan pertanian rampas racun perosak bernilai lebih RM50,000

PUTRAJAYA, 17 Februari - Jabatan Pertanian merampas sebanyak 10,125 racun perosak tidak berdaftar bernilai RM50,625.Rampasan produk seludup dari China yang mengandungi racun merbahaya itu dilakukan Pasukan Penguatkuasaan Lembaga Racun Makhluk Perosak, di sebuah premis menjual input pertanian di Kampung Gajah, Perak.

(Ketua Pengarah Pertanian, Datuk Zahimi Hassan)

Jelas Ketua Pengarahnya, Datuk Zahimi Hassan, dalam serbuan pada 1 Februari lalu terdapat beberapa pelanggan dan dua pekerja berada di dalam premis terbabit.Pemeriksaan lanjut menemukan 81 kotak mengandungi 125 paket 40 gram racun siput gondang emas yang dijual pada harga serendah RM5 sepaket yang turut dijual secara dalam talian.Lebih membimbangkan racun berkenaan mengandungi perawis aktif 'Fentin Acetate' yang diharamkan penggunaannya berikutan impaknya terhadap alam sekitar."Masalahnya bahan itu adalah sangat toksik. Itu yang pihak kami risau sebab kalau petani gunakan bahan tersebut terabur atau tertumpah, dia akan beri kesan kepada badan. Alam sekitar juga akan turut terjejas, seperti ikan, titik semua ternakan yang ada akan terjejas dan terkesan," katanya di sini.Pemilik premis akan didakwa mengikut Seksyen 20(3) Akta Racun Makhluk Perosak 1974 dan jika sabit kesalahan boleh dipenjara tiga tahun atau didenda RM10,000 bagi kesalahan pertama dan penjara selama enam tahun atau denda RM20,000 atau kedua-duanya bagi kesalahan kedua," katanya lagi.

Sementara itu, Zahimi berkata terdapat 22 produk racun siput berdaftar yang boleh digunakan oleh petani bagi mengatasi masalah serangan haiwan perosak tersebut kerana mempunyai tahap toksisiti yang rendah kepada manusia, haiwan dan alam sekitar.

Terdapat penjualan racun haram dilakukan secara dalam talian, beliau berkata pihaknya telah mengadakan pertemuan dengan beberapa penyedia platform untuk memperkenalkan kempen dan akta yang perlu dipatuhi berhubung perkara itu.


Suhakam sambut baik keputusan kerajaan pindahkan kanak-kanak dari depoh tahanan imigresen

KUALA LUMPUR, 17 Februari - Suruhanjaya Hak Asasi Manusia Malaysia (Suhakam) menyambut baik keputusan kerajaan menempatkan kanak-kanak di depoh imigresen di bawah jagaan pertubuhan bukan kerajaan (NGO) yang mengkhusus dalam aspek kebajikan kanak-kanak.Pengerusi Suhakam, Profesor Datuk Rahmat Mohamad berkata keputusan itu selaras dengan saranan Suhakam kepada kerajaan untuk melaksanakan Alternatif Kepada Tahanan (ATD) untuk kanak-kanak berkenaan.

“Suhakam berharap pihak penguatkuasa memastikan kanak-kanak tidak lagi ditempatkan di depoh imigresen.“Sebagai pihak kepada Konvensyen Mengenai Hak Kanak-kanak, Malaysia bertanggungjawab memastikan penahanan kanak-kanak hendaklah digunakan sebagai langkah terakhir, khususnya apabila mereka ditahan bersama ibu bapa atau penjaga mereka kerana kesalahan imigresen,” katanya menerusi kenyataan.Tambah Rahmat, Suhakam akan terus memantau pelaksanaan ATD serta menyokong hak dan kesejahteraan semua kanak-kanak di negara ini.Semalam, Menteri Dalam Negeri Datuk Seri Saifuddin Nasution Ismail mengumumkan perkara tersebut.Profil kanak-kanak terlibat telah dikenal pasti untuk tindakan selanjutnya.


Roket H3 Jepun gagal berlepas

TOKYO, 17 Februari- Roket H3 Jepun, gagal berlepas pada Jumaat kerana dua enjin penggalak sekunder yang diikat pada sisi kenderaan angkasa itu tidak menyala.Semasa acara strim langsung, enjin utama H3 terputus selepas kira detik pelancaran mencecah sifar, meninggalkan roket 57 meter (187 kaki) pada pad pelancarannya di pelabuhan angkasa Tanegashima bersama muatannya, satelit pemerhatian darat ALOS-3 , yang turut dilengkapi dengan sensor inframerah yang direka untuk mengesan peluru berpandu balistik Korea Utara.Agensi Penerokaan Aeroangkasa Jepun (JAXA) berkata ia sedang menyiasat punca kegagalan pelancaran tersebut.Jepun membina H3 untuk meningkatkan akses bebasnya ke angkasa dan meningkatkan peluangnya untuk merebut bahagian yang lebih besar dalam pasaran pelancaran global daripada pesaing, termasuk SpaceX milik Elon Musk.Ia direka untuk meletakkan satelit kerajaan dan komersial ke orbit dan bekalan ke Stesen Angkasa Antarabangsa. Sebagai sebahagian daripada kerjasama Tokyo yang semakin mendalam dengan Amerika Syarikat di angkasa, ia kemudiannya juga akan membawa kargo ke stesen angkasa bulan Gateway di mana NASA merancang untuk membina sebahagian daripada programnya untuk membawa manusia ke bulan.Amerika Syarikat telah menjanjikan Jepun slot dalam salah satu misi ke bulan untuk anak kapalnya.Mitsubishi Heavy Industries, pembina dan pengurus pelancar H3, berharap roket itu akan meningkatkan cita-cita angkasa lepas syarikat itu apalagi selepas SpaceX melancarkan roket boleh guna semula, secara komersial termasuk Falcon 9.Laporan oleh Pusat Kajian Strategik dan Antarabangsa pada September meletakkan kos pelancaran Falcon 9 ke orbit rendah bumi pada AS$2,600 sekilogram. Tanda harga yang setara untuk pendahulu H3, H-II, ialah AS$10,500."Dengan H3 kami menyasarkan untuk mengurangkan separuh kos setiap pelancaran," kata jurucakap Mitsubishi Heavy sebelum pelancaran.-REUTERS


Anggota bomba digigit beruang, terima faedah hilang upaya - PERKESO

KEDAH, 17 Februari - Anggota bomba bantuan, Mohd Nizam Hamid yang cedera di pergelangan tangan kiri akibat digigit beruang matahari pada 2 Februari lalu menerima bayaran Faedah Hilang Upaya Sementara daripada Pertubuhan Keselamatan Pekerja (PERKESO). Ketua Eksekutif PERKESO, Datuk Sri Dr Mohamed Azman Aziz Mohamed berkata, Mohd Nizam yang bertugas di Balai Bomba dan Penyelamat (BBP) Yan itu adalah pencarum Skim Keselamatan Sosial Pekerjaan Sendiri (SKSPS) pada 29 September tahun lalu di bawah perkhidmatan sokongan yang dibiayai sepenuhnya oleh kerajaan.

(Ketua Eksekutif PERKESO, Datuk Sri Dr Mohamed Azman Aziz Mohamed)

Beliau berkata, sejurus selepas kejadian yang berlaku pada 2 Februari lalu, pihaknya berusaha mendapatkan maklumat peribadi anggota terbabit daripada pihak BBP Yan dan Jabatan Bomba dan Penyelamat Malaysia (JBPM) Kedah."Skuad PERKESO Prihatin bertindak pantas sebaik dimaklumkan keadaan Mohd Nizam yang ketika itu sedang mendapatkan rawatan di hospital, kita memproses maklumatnya dan meluluskan pada 9 Februari lalu. Jadi seterusnya Mohd Nizam menerima bayaran faedah pertama Faedah Hilang Upaya Sementara (SPS) sebanyak RM578.67 untuk tempoh 2 Februari hingga 15 Februari ditanggung Skim Keselamatan Sosial Pekerjaan Sendiri. Skim Keselamatan Sosial Pekerjaan Sendiri," katanya. Tambahnya , sekiranya anggota bomba berkenaan perlukan rawatan perubatan, pembedahan dan sebagainya juga akan ditanggung di bawah skim bencana kerja pekerjaan sendiri. Beliau berkata, selepas Mohd Nizam menjalani rawatan dan jika perlu pemulihan dan ia akan dibawa ke panel pusat pemulihan PERKESO. Beliau ditemui pada sidang media di rumah Mohd Nizam di Batu 11, Bukit Besar, Kota Sarang Semut,di Kedah selepas menyampaikan faedah PERKESO SKSPS kepada anggota berusia 27 tahun berkenaan. Hadir sama dalam program itu, Pengarah JBPM Kedah, Penolong Kanan Pesuruhjaya Bomba Sayani Saidon dan Pengarah Perkeso Kedah, Rafidah Abdul Rahim.


Bekas penyampai radio RTM selamat disemadikan

MUAR, 17 Februari- Bekas penyampai berita dan radio Mandarin RTM, Eddie Teo Chin Chew yang meninggal dunia akibat kanser hati di kediamannya di Kesang, pada 14 Februari lalu, selamat disemadikan di Pekan Muar, tengah hari tadi.  Eddie berumur 51 tahun, berstatus bujang, berkhidmat di RTM selama 27 tahun, sejak 1996, sebagai penyampai radio Ai Fm, atau dikenali sebagai Radio Lima pada ketika itu.  Mendiang disifatkan sebagai seorang yang berdedikasi, bersemangat dan komited semasa menjalankan tugas, selain mempunyai keperibadian yang baik.

Komitmen tersebut dizahirkan apabila Eddie bersemangat, mahu kembali bertugas sebagai penyampai, meskipun sedang bertarung dengan kanser.


39,604 warganegara 18 tahun ke atas didaftar secara automatik sebagai pemilih baharu- SPR

KUALA LUMPUR, 17 Februari- Seramai 39,604 warganegara berumur 18 tahun ke atas telah didaftarkan secara automatik sebagai pemilih baharu.Suruhanjaya Pilihan Raya Malaysia (SPR) memaklumkan semakan Daftar Pemilih Tambahan Bulan Januari 2023 telah dibuka untuk semakan.Menurut Setiausaha SPR, Dato Indera Ikmalrudin Ishak menerusi satu kenyataan, semakan boleh dibuat dalam tempoh 30 hari bermula 17 Februari hingga 18 Mac tahun ini.Selain itu, seramai 10,092 pemilih berdaftar yang bertukar bahagian pilihan raya dan 3,769 orang pemilih bertukar status atau kategori pengundi.

Warganegara berumur 18 tahun ke atas dalam tempoh 1 Januari 2023 hingga 31 Januari 2023 dan mana-mana pemilih berdaftar telah memohon pertukaran bahagian atau status diseru menyemak nama dalam semakan Daftar Pemilih Tambahan Bulan Januari 2023Sebarang pertanyaan boleh dikemukakan melalui portal rasmi SPR di pautan www.spr.gov.my atau hubungi di talian 03-88927218 atau mana-mana pejabat Pilihan Raya Negeri.


Perdana Menteri tunai solat Jumaat di Masjid Taman Putra Perdana

PUCHONG, 17 Februari- Perdana Menteri, Datuk Seri Anwar Ibrahim hari ini hadir menunaikan solat Jumaat bersama lebih 1,000 jemaah di Masjid Taman Putra Perdana, Sepang.Ketibaan beliau pada pukul 1.25 tengah hari tadi diiringi Menteri Besar Selangor, Datuk Seri Amiruddin Shari.Selesai solat, Datuk Seri Anwar sempat bersalaman dengan jemaah yang hadir sebelum bergerak meninggalkan masjid.Terdahulu, Perdana Menteri sempat meluangkan masa untuk makan tengah hari di Medan Selera Taman Putra Perdana.

(Perdana Menteri meluangkan masa untuk makan tengah hari di Medan Selera Taman Putra Perdana)

Beliau sempat beramah mesra dengan para peniaga dan penduduk setempat sebelum bergerak ke masjid.


Sistem HASiL alami gangguan perkhidmatan bermula malam ini

KUALA LUMPUR, 17 Februari- Sistem percukaian Lembaga Hasil Dalam Negeri Malaysia (HASiL) akan mengalami gangguan perkhidmatan mulai malam ini.Ianya berikutan kerja menaik taraf komponen elektrik sistem itu, selaras dengan usaha menambah baik mutu serta kualiti perkhidmatan percukaian dalam talian.HASiL dalam kenyataan hari ini memaklumkan gangguan perkhidmatan itu melibatkan capaian sistem HASiL termasuk semua jenis e-perkhidmatan percukaian melalui aplikasi MyTax dan mobile.Gangguan dijangka berlaku mulai pukul 10.00 malam ini hingga pukul 6.00 pagi Ahad (19 Februari) ini.Selain itu, gangguan juga akan dialami di kaunter HASiL Pusat Transformasi Bandar (UTC) sepanjang hari Sabtu ini (18 Februari).

“Baimanapun para pembayar cukai masih boleh mendapatkan maklumat percukaian melalui Portal Rasmi HASiL melalui pautan https://www.hasil.gov.my/,” menurut kenyataan itu.Sebarang pertanyaan serta maklum balas berkaitan boleh dimajukan melalui Hasil Care Line di talian 03-8911 1000 / +603-8911 1100 (luar negara), HASiL Live Chat dan borang maklum balas di portal rasmi HASiL https://maklumbalaspelanggan.hasil.gov.my/Public/.


Melaka lancar Tabung Kemanusiaan Mangsa Gempa Bumi Turkiye, Syria

MELAKA, 17 Februari- Kerajaan Negeri Melaka melancarkan Tabung Kemanusiaan Mangsa Gempa Bumi Turkiye dan Syria.  Menurut kenyataan dikeluarkan Pejabat Ketua Menteri Melaka, tabung itu dibuka sebagai tanda keprihatinan bagi meringankan beban mangsa-mangsa yang terkesan dalam insiden 6 Februari lalu.  Kempen sumbangan dibuka bermula 16 Februari sehingga 31 Mac 2023.  Sumbangan berkenaan boleh dibuat menerusi akaun bank: Bendahari Negeri Melaka, di nombor akaun 554026000401 (Maybank, Jalan Hang Tuah, Melaka).

Kerajaan Negeri turut mengalu-alukan orang ramai, agensi, badan berkanun, pihak berkuasa tempatan, anak-anak syarikat Kerajaan serta badan korporat untuk turut menyalurkan sumbangan kepada tabung ini.


Projek Bakul Makanan: MAIS ambil tindakan pihak guna logo, palsu dokumen

SHAH ALAM,17 Februari - Majlis Agama Islam Selangor (MAIS) akan mengambil tindakan undang-undang terhadap mana-mana pihak sama ada organisasi atau individu yang menyalahguna logo pihak berkuasa agama itu dengan sewenang-wenangnya.Ia susulan aduan daripada sebuah syarikat swasta yang melaporkan menerima pesanan pembelian dan invois yang menggunakan kepala surat rasmi berlogo MAIS bagi tujuan mendapatkan dana projek pembekalan bantuan bakul makanan.Setiausaha MAIS, Dr Ahmad Shahir Makhtar berkata, pihaknya memandang serius terhadap tindakan mereka yang memalsukan dokumen melibatkan MAIS untuk tujuan menyalahi undang-undang dan mengelirukan orang ramai.Katanya hasil semakan pihaknya mendapati kedua-dua dokumen berkenaan adalah palsu dan MAIS tidak terlibat dengan projek pembekalan bakul makanan serta tidak pernah melantik mana-mana pihak menjadi ejen untuk projek bantuan yang berkaitan."Pihak MAIS akan melaporkan perkara ini kepada pihak polis agar siasatan dapat dibuat dan tindakan undang-undang yang tegas dapat diambil terhadap pihak yang melakukan jenayah pemalsuan dokumen di bawah Seksyen 468 Kanun Keseksaan (Akta 574) yang boleh dikenakan hukuman penjara selama tujuh tahun dan dikenakan denda."MAIS melihat perbuatan pemalsuan dokumen ini jenayah serius kerana ia menjejaskan imej dalam menyampaikan perkhidmatan terbaik kepada umat Islam khususnya di Selangor, " katanya dalam kenyataan hari ini.

(Setiausaha MAIS, Dr Ahmad Shahir Makhtar)

Justeru itu, pihaknya menasihatkan orang ramai agar lebih berhati-hati dan berwaspada dengan penipuan oleh mana-mana pihak yang menggunakan nama MAIS untuk tujuan mendapatkan sumbangan serta apa-apa kepentingan lain. "Jika terdapat perkara yang meragukan, orang awam boleh mendapatkan pengesahan daripada MAIS dan merujuk kepada MAIS melalui talian 03-5515 3400 atau e-melkan terus ke This email address is being protected from spambots. You need JavaScript enabled to view it..," katanya.


MAIPk sasar satu pusat dialisis di setiap daerah

IPOH, 17 Februari- Majlis Agama Islam dan Adat Melayu Perak (MAIPk) menyasarkan pembukaan sekurang-kurangnya satu pusat dialisis di setiap daerah di negeri itu.  Ke arah itu, Perjanjian Usahasama Penubuhan Pusat-Pusat Hemodialisis di Negeri Perak dimeterai di antara anak syarikat milik MAIPk, Hospital Ar-Ridzuan dan Nephrocare Management Sendirian Berhad (NMSB).  Menurut Pengerusi Hospital Ar-Ridzuan, Zulkifly Zakaria kerjasama strategik itu dilihat bertepatan dengan pertambahan pesakit yang memerlukan rawatan hemodialisis, terutama pesakit asnaf yang dibiayai MAIPk.  "Jumlah pesakit yang kita ada di Perak 4,200...bila kita bergabung itu kita akan menguruskan tajaan kira-kira 2,000 lebih, kira-kira 60 peratus pasaran.'Mungkin kita punya 'entry' akan menjadi servis nak menolong pesakit-pesakit baharu yang akan datang," katanya.

Beliau berkata demikian dalam sidang media pada Majlis Menandatangani Perjanjian Usahasama Penubuhan Pusat-Pusat Hemodialisis Negeri Perak, di sini. Sementara itu, Ketua Pegawai Eksekutif NMSB, Datuk Suib Ahmad berkata kos bagi setiap pusat dialisis menelan belanja sekitar RM2.5 juta yang bakal memanfaatkan kira-kira 130 pesakit bagi setiap kemudahan kesihatan tersebut.  "Kita dapat tender projek untuk menubuhkan pusat dialisis Perkeso, jadi kita akan gabungkan kita punya kekuatan dan insya-Allah dalam masa tiga tahun kita akan cuba buka sebanyak 12 cawangan di semua daerah di Perak," menurut beliau.


Polis nafi tidak boleh buat laporan, pondok polis sudah ditutup

KUALA LUMPUR, 17 Februari- Polis menafikan dakwaan seorang lelaki bahawa terdapat mangsa kemalangan di Bukit Damansara tidak dibenarkan membuat laporan polis di sebuah balai di situ.Ketua Polis Daerah Brickfields, ACP Amihizam Abdul Shukor berkata pihaknya mengesan satu ciapan dimuat naik pada 9.58 malam tadi menggunakan akaun Twitter dikenali sebagai @ManiamMKM.Pengguna Twitter itu mendakwa terdapat satu kemalangan berlaku di kawasan Bukit Damansara dan mangsa tidak dibenarkan membuat laporan di 'Balai Bukit Damansara' serta diminta untuk pergi ke Balai Polis Taman Tun Dr Ismail atau Ibu Pejabat Polis Daerah.

(ACP Amihizam Abdul Shukor/Foto fail Bernama)

Amihizam berkata hasil siasatan mendapati 'Balai Bukit Damansara' yang dimaksudkan adalah Pondok Polis Komuniti di Bukit Damansara yang telah ditutup sejak 2010 dan tidak beroperasi lagi."Pondok berkenaan telah diambil alih Syarikat Kawalan Keselamatan Sri Lara pada 2011. Ciapan itu satu fitnah dan polis akan membuat satu laporan berkaitan kes itu."Kes berkenaan akan disiasat mengikut Seksyen 233 Akta Komunikasi dan Multimedia 1998 dan Seksyen 500 Kanun Keseksaan," katanya dalam kenyataan malam tadi.Justeru, Amihizam menasihatkan orang ramai agar tidak mudah percaya dengan penyebaran maklumat di laman sosial tanpa sumber yang sahih dan tepat daripada polis.-BERNAMA


Dira sah bertanding Ketua Puteri UMNO

KUALA LUMPUR, 17 Februari- Ahli Majlis Tertinggi (MT) UMNO, Datuk Khaidirah Abu Zahar mengesahkan bakal bertanding merebut jawatan Ketua Puteri UMNO, pada pemilihan kali ini.Beliau yang juga Ahli Dewan Undangan Negeri (ADUN) Rim, Melaka akan menyerahkan borang pencalonan, pada Jumaat (hari ini).Jelasnya, hasrat untuk bertanding sudah dimaklumkan kepada Presiden UMNO, Datuk Seri Dr Ahmad Zahid Hamidi.Selain, kepada penyandang Ketua Puteri UMNO, Datuk Zahida Zarik Khan dan Pengerusi Perhubungan UMNO Melaka, Datuk Seri Ab Rauf Yusoh."Pemilihan ini bukan sahaja untuk perubahan mencari pemimpin baharu dan sebagainya tetapi hendak pastikan siapa juga yang menawarkan diri harus mempunyai nilai kredit jauh lebih baik, insya-Allah."Dan saya nak maklumkan dengan semangat demokrasi yang tinggi dalam parti ini, saya Khaidirah Abu Zahar menawarkan diri untuk bertanding Ketua Puteri UMNO" katanya kepada media selepas menghadiri Mesyuarat Kerja Tertinggi (MKT) UMNO, di sini malam tadi.

Dalam perkembangan berkaitan, Ketua Penerangan UMNO, Isham Jalil memaklumkan proses Pemilihan UMNO kali ini mendapat sambutan sangat menggalakkan.Ia menunjukkan proses demokrasi dalam UMNO masih bercambah apabila ramai ahli menawarkan diri untuk bertanding."Amat menggalakkan jumlah orang yang mahu bertanding dalam UMNO jadi maknanya ramai lagi yang berminat hendak bertanding jawatan dalam UMNO ini," katanya.

Dalam pada itu, Isham memaklumkan Ahli Jawatankuasa UMNO Bahagian Kota Raja, Tengku Datuk Seri Zafrul Tengku Abdul Aziz dilantik sebagai Ahli Majlis Kerja Tertinggi (MKT) parti itu pada Khamis.Menteri Perdagangan Antarabangsa dan Industri (MITI) itu mengangkat sumpah di hadapan Ahli MKT sebelum mesyuarat bermula, malam tadi.


Hebat! Pesakit cerebral palsy peroleh jalur pertama sukan Jiu-jitsu

AMERIKA SYARIKAT, 16 Februari- Semangat juang tinggi penghidap penyakit cerebral palsy, Alex Mercado wajar diberi pujian.Dia tidak membiarkan gangguan sistem saraf menghalangnya daripada menerima jalur dalam seni mempertahankan diri.Mercado memperoleh jalur pada tali pinggangnya dalam seni mempertahankan diri Brazil dikenali sebagai Jiu-jitsu.Klip video jurulatihnya memberikan tali pinggang itu kini tular sehingga membuatkan warganet terharu dengan pencapaian luar biasa Mercado.

(Mercado kelihatan begitu teruja sebaik menerima jalur pertama sukan Jiu-jitsu / Foto Instagram Sangiorge)

Jurulatih yang dikenali sebagai Matthew Sangiorge, berkongsi detik menggembirakan tersebut menerusi akaun Instagramnya.Mercado merupakan salah seorang peserta program Kanak-kanak Istimewa di Pooler Karate pada tahun 2020.Dia dilatih oleh Sangiorge dalam Jiu-jitsu Brazil selama lebih setahun.


Negeri Sembilan sedia beri komitmen terhadap dasar warga emas

SEREMBAN, 16 Februari- Kerajaan Negeri Sembilan sedia memberi komitmen terhadap Dasar Warga Emas Negara (DWEN) dan Pelan Tindakan Warga Emas Negara (PTWEN) bagi meningkatkan kesejahteraan hidup rakyat dalam pembangunan negeri itu. Menteri Besar, Datuk Seri Aminuddin Harun berkata, usaha tersebut selaras dengan saranan Pertubuhan Bangsa-Bangsa Bersatu (PBB) untuk memastikan kehidupan sihat dan menggalakkan kesejahteraan pada semua peringkat seiring dengan Matlamat Pembangunan Lestari (SDG3) dan menjadikan penempatan manusia sebagai inklusif, selamat, berdaya tahan serta lestari (SDG11). "Sebanyak sembilan Pusat Aktiviti Warga Emas (PAWE) telah ditubuhkan di setiap daerah dengan keahlian seramai 1,076 warga emas. "PAWE dapat membantu menyelaras kegiatan harian warga emas," katanya ketika berucap pada Majlis Majlis Penghargaan Pesara Pentadbiran Kerajaan Negeri Sembilan Tahun 2022 di sini. Tambahnya, agensi negeri dan pihak berkuasa tempatan (PBT) perlu memastikan pembinaan bangunan dan infrastruktur awam sesuai dengan keperluan golongan pesara dan warga emas.


MLSB dan HINO jalin kerjasama tubuh pusat servis kenderaan

ROMPIN, 16 Februari - MARA Liner Sendirian Berhad (MLSB) dengan kerjasama HINO Motor Sales mewujudkan pusat servis kenderaan komersial di Muadzam Shah, Pahang. Ia bagi memperkasakan industri TVET untuk memastikan kebolehpasaran belia luar bandar dalam bidang industri automotif komersial.Pembukaan cawangan itu telah melatih lebih 20 orang pelajar Institut kemahiran MARA (IKM) untuk menjadi pelapis dalam bidang automotif.  Menurut Ketua Pegawai Eksekutif MARA Liner, Zachary Ismail Zee Ismail, lapan daripada 20 pelatih terbabit telah diserap sebagai mekanik tetap di MARALiner dan akan ditempatkan di bengkel cawangan milik syarikat itu seluruh negara.  Katanya, penubuhan HASO sangat bertepatan dengan dasar pembangunan luar bandar 2030 melibatkan keunggulan belia generasi luar bandar bagi memastikan modal insan yang dilahirkan mempunyai pembangunan kendiri yang holistik.

(Ketua Pengarah MARA, Datuk Seri Azhar Abdul Manaf (tiga, kiri) menandatangani plak perasmian pada Majlis Pelancaran  Hino Approved Service Outlet (HASO) dengan kerjasama MARA Liner Sdn Bhd di Bandar Muadzam Shah hari ini/ Foto BERNAMA)

"Kita juga selepas ini akan mengambil lebih banyak pelajar terutama daripada IKM, daripada GIAT di bidang jurusan automotif kita akan membantu, menambah lagi ilmu mereka di bahagian praktikal, latihan industri kebolehpasaran dan selepas itu kita akan bekerjasama dengan HINO untuk membantu mereka untuk masuk ke pasaran pekerjaan," kata beliau ketika ditemui pemberita pada majlis pelancaran HINO Approved Service Outlet (HASO) di Muadzam Shah, di sini hari ini.Turut hadir Ketua Pengarah MARA, Datuk Seri Azhar Abdul Manaf dan Pengarah Urusan HINO, Atsushi Uchiyama.Pada majlis itu turut diadakan penyerahan surat tawaran kerja kepada lapan orang pelatih IKM yang terpilih untuk bekerja dibawah syarikat itu sebagai mekanik tetap. Cawangan baharu di Muadzam Shah itu bukan sahaja berupaya menyediakan pusat servis kenderaan komersial jenama HINO, bahkan menyediakan perkhidmatan servis di kawasan kawasan Rompin termasuk Muadzam Shah, Bandar Tun Razak, Chini Pekan, dan Bera.


Pelajar sekolah, OKU nikmati perjalanan percuma KTMB menerusi pas MyRailLife

(Menteri Pengangkutan, Anthony Loke Siew Fook bercakap pada sidang media pelancaran MyRailLife di KL Sentral, Kuala Lumpur hari ini)

KUALA LUMPUR, 16 Februari - Pelajar sekolah dan orang kurang upaya (OKU) kini boleh menikmati perkhidmatan Keretapi Tanah Melayu Berhad (KTMB) secara percuma menerusi pas perjalanan tanpa had MyRailLife yang dilancarkan hari ini. Perkhidmatan percuma ini melibatkan sektor Lembah Klang dan utara serta perkhidmatan Shuttle Timuran.Menteri Pengangkutan, Anthony Loke Siew Fook berkata pas perjalanan percuma menerusi inisiatif MyRailLife ini dijangka dapat mengurangkan kos pengangkutan kepada 500,000 pelajar sekolah dan OKU dengan penjimatan sebanyak RM180 sebulan. "Kementerian Pengangkutan amat komited terhadap agenda kerajaan untuk mengawal kos sara hidup, adalah diharapkan langkah ini bukan sahaja dapat memanfaatkan para pelajar sekolah dan OKU tetapi juga meringankan beban kewangan ibu bapa yang menampung kos pengangkutan anak-anak mereka," kata beliau pada sidang media pelancaran MyRailLife di KL Sentral, di sini hari ini.

(Pelajar sekolah dan orang kurang upaya (OKU) kini boleh menikmati perkhidmatan Keretapi Tanah Melayu Berhad (KTMB) secara percuma menerusi pas perjalanan tanpa had MyRailLife)

Katanya, MyRailLife yang berkuatkuasa semalam melibatkan kos RM4 juta setahun dan mencatatkan 320 pendaftaran di seluruh negara pada hari pertama dilancarkan.Pendaftaran boleh dibuat secara dalam talian melalui aplikasi KITS (KTMB Mobile) ,laman sesawang KTMB atau di kaunter KTMB berhampiran. Sementara itu, Anthony juga memaklumkan bermula Sabtu ini, penambahbaikan jadual waktu perkhidmatan KTMB sektor utara melibatkan laluan Padang Besar ke Butterworth juga dilakukan bagi mengatasi kesesakan di waktu puncak.


Perak lulus lantikan 286 ahli majlis PBT

IPOH, 16 Februari- Kerajaan Perak meluluskan pelantikan 286 ahli majlis pihak berkuasa tempatan (PBT) berkuat kuasa esok untuk tempoh setahun sehingga 15 Februari tahun hadapan.Menteri Besar, Datuk Seri Saarani Mohamad berkata, pelantikan di semua 15 PBT itu membabitkan 215 ahli majlis lelaki, manakala 71 lagi iaitu 25 peratus adalah wanita.Pengisian kuota bagi ahli majlis PBT secara keseluruhannya adalah seramai 325 orang, dengan baki 39 nama akan dicadang pada fasa dua pelantikan."Kelulusan ini diberikan dalam Mesyuarat Majlis Kerajaan Negeri semalam (Rabu)," katanya ketika sidang akhbar sempena program Mesra Hari Bertemu Pelanggan di Stadium Indera Mulia di sini pada Khamis.Beliau berkata, cadangan pengisian kuota ahli majlis PBT pada tahun ini adalah tertakluk kepada syarat-syarat pelantikan seperti terkandung dalam Garis Panduan Pelantikan Ahli Majlis PBT Negeri Perak Darul Ridzuan tahun 2023.Mesyuarat Majlis Kerajaan Negeri (MMK) juga meluluskan penubuhan Jawatankuasa Penyelaras Pemilihan dan Penilaian Prestasi Ahli Majlis PBT yang dipengerusikan oleh Exco Perumahan dan Kerajaan Tempatan, Sandrea Ng Shy Ching.


Kerusi DUN Batang Kali diisytihar kosong

(Harumaini Omar/FB YB Tuan Harumaini Haji Omar)

SHAH ALAM, 16 Februari- Kerusi Dewan Undangan Negeri (DUN) Batang Kali diisytihar kosong berikutan kegagalan wakil rakyat berkenaan, Harumaini Omar (PEJUANG) daripada hadir ke sidang Dewan Negeri Selangor (DNS) selama lebih enam bulan tanpa sebab.Speaker Dewan Negeri Selangor, Ng Suee Lim berkata, keputusan dibuat selepas wakil rakyat tersebut tidak hadir tanpa kebenaran pada keseluruhan sidang bermula November tahun lalu. Pengisytiharan itu mengikut Perkara LXIX Undang-Undang Tubuh Kerajaan Selangor 1959. "Tempoh enam bulan itu dikira bermula daripada tarikh 28 Julai 2022.Tempoh ketidakhadiran Batang Kali, Harumaini Omar telah melebihi enam bulan."Maka, bagi menjalankan kuasa saya sebagai Speaker Dewan Negeri Selangor di bawah Perkara LXIX Undang-Undang Tubuh Kerajaan Selangor 1959, saya mengisytiharkan kerusi Batang Kali adalah kosong berkuat kuasa 28 Januari 2023," kata beliau ketika ditemui pemberita pada sidang media di Bangunan Annex, Pejabat Setiausaha Kerajaan Negeri Selangor, di sini. Tambahnya, wakil rakyat terlibat tidak pernah berhubung dan menghantar surat bagi memaklumkan ketidakhadirannya sepanjang tempoh berkenaan.  Pihaknya juga mengambil sedikit masa untuk mengumumkan perkara itu kerana perlu dilakukan secara tertib dan teratur, selain mendapatkan pandangan penasihat undang-undang negeri.

Beliau akan menghantar makluman pengisytiharan kekosongan kerusi itu kepada Suruhanjaya Pilihan Raya (SPR) dalam masa terdekat.


Rumah terbakar, 17 ekor kucing berjaya diselamatkan

LABUAN, 16 Februari- Sebuah rumah jenis separa kayu yang didiami tujuh penghuni di sini musnah terbakar pagi tadi.  Menurut kenyataan Jabatan Bomba dan Penyelamat (JBPM) Labuan, pihaknya menerima panggilan kecemasan mengenai kejadian sekitar pukul 8.14 pagi melibatkan sebuah rumah dua tingkat di Jalan OKK Abdullah.  Setibanya di lokasi kejadian, anggota bomba mendapati rumah berkeluasan 40x60 kaki persegi itu telah 80% terbakar. Bagaimanapun, tiada mangsa terlibat dalam kebakaran tersebut.Namun, beberapa ekor kucing peliharaan penghuni terbabit telah terkorban, manakala baki 17 ekor kucing lagi berjaya diselamatkan. Rumah berhampiran turut mengalami kerosakan akibat bahang kebakaran berkenaan. Api berjaya dikawal selepas 30 minit kerja-kerja pemadam dijalankan.


Taska OKU terima pelbagai bantuan kewangan - Nancy

KUALA LUMPUR, 16 Februari - Pelbagai bantuan kewangan telah disediakan kepada pengusaha Taman Asuhan Kanak-kanak (Taska) Orang Kurang Upaya (OKU). Menteri Pembangunan Wanita, Keluarga dan Masyarakat, Datuk Seri Nancy Shukri berkata ini termasuk bantuan kewangan penubuhan dan bantuan kewangan operasi.Katanya, ibu bapa yang menghantar anak-anak ke taska OKU juga akan menerima subsidi yuran pengasuhan kanak-kanak sehingga RM180 sebulan.

"Bagi bantuan kewangan penubuhan, ia akan diberikan secara sekaligus. Bantuan ini merangkumi, pembelian perabot dan peralatan, kos pengubahsuaian struktur dan reka bentuk premis yang mesra OKU dan pembelian perkakas atau peralatan bagi kegunaan menjalankan aktiviti kepada kanak-kanak OKU," katanya dalam sesi soal jawab di Dewan Rakyat. Setakat Januari lalu, sebanyak 11 buah taska OKU beroperasi melibatkan 264 orang kanak-kanak OKU.


Kerajaan Turkiye puji kecekapan SMART Malaysia - PM

KUALA LUMPUR, 16 Februari- Kerajaan Turkiye memuji kecekapan pasukan Pasukan Mencari dan Menyelamat Khas Malaysia (SMART) dalam membantu operasi menyelamat mangsa gempa bumi di negara tersebut.Perdana Menteri, Datuk Seri Datuk Seri Anwar Ibrahim turut mencadangkan agar petugas SMART yang terlibat dalam misi ke Turkiye diberi pingat dan elaun khas bagi menghargai jasa mereka."Saya terkesan tatkala tidak ada seorang pun yang mengeluh tatkala ditugaskan di sana dalam keadaan cuaca yang melampau sejuk serta terdedah kepada ancaman bahaya."Ini yang mendorong saya untuk memberi penerangan di Dewan Rakyat agar umum tahu mereka perlu diberi penghargaan," kata beliau menerusi Facebook rasmi.Dalam pada itu, Anwar turut menyampaikan ucapan penghargaan Kerajaan Turkiye kepada Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Parlimen Malaysia atas bantuan serta ucapan takziah yang dizahirkan kepada Turkiye.Anwar dalam hantaran tersebut memaklumkan beliau hadir di Parlimen sejurus tiba dari Turkiye untuk sesi Penerangan Menteri-Menteri di bawah Peraturan 14 (1)(i) berhubung lawatan ke negara berkenaan.Perdana Menteri selamat tiba di tanah air pagi tadi selepas mengadakan lawatan sehari ke Nurdağı, Gaziantep bagi menzahirkan komitmen Malaysia membantu rakyat Turkiye yang terkesan dengan malapetaka gempa bumi.Setakat ini, seramai 35,418 jumlah korban direkodkan di Turkiye, manakala seramai 5,814 lagi di Syria, menjadikan keseluruhan 41,232 korban dalam kejadian gempa bumi kuat berukuran 7.8 magnitud pada 6 Februari lalu.


218 mangsa sindiket penipuan pekerjaan dalam talian berjaya dibawa pulang

KUALA LUMPUR, 16 Februari - Seramai 218 daripada 339 rakyat Malaysia yang menjadi mangsa sindiket penipuan pekerjaan dalam talian berjaya dibawa pulang.Ini hasil kerjasama Kementerian Luar dan Kementerian Dalam Negeri dengan pasukan polis beberapa negara ASEAN dan Polis Antarabangsa (Interpol) termasuk Pejabat Kedutaan Asing.

Menteri Dalam Negeri, Datuk Seri Saifuddin Nasution Ismail berkata baki selebihnya seramai 121 orang pula dikategorikan sebagai 'terkandas'."Daripada sini kita lakukan beberapa perkara...yang pertama kita kesan dimana keberadaan rakyat Malaysia kita sahkan bilangannnya. Kita rancang strategi menyelamat, kita atur proses membawa pulang. Kita beri bantuan segera, kongsi langkah penyiasatan dan kita berkongsi maklumat," katanya dalam sesi soal jawab di Dewan Rakyat.Beliau menjawab pertanyaan wakil Bayan Baru Sim Tze Tzin berhubung usaha menangani kes-kes melibatkan rakyat Malaysia menerusi jenayah penipuan pekerjaan dalam talian.


Mahkamah tangguh keputusan kes bunuh libat lima lelaki

(C. Kartik Krishnan, 24, V. Sivabalan, 24, J. Jaya Ganesh, 25, A. Arjun, 26, dan C. Sathis, 29, didakwabersama-sama dalam mencapai niat bersama membunuh Chung Thian Keongyang berusia 54 tahun ketika itu/BERNAMA

IPOH, 16 Februari- Mahkamah Tinggi Ipoh menangguhkan keputusan kes lima lelaki yang didakwa membunuh seorang lelaki pada lima tahun lalu ke 22 Mac depan. Pesuruhjaya Kehakiman Su Tiang Joo menetapkan tarikh itu selepas peguam Charan Singh memohon untuk membuat representasi bagi kesemua anak guamnya kepada Jabatan Peguam Negara (AGC).  Ia bertujuan mengkaji semula semua keterangan-keterangan yang telah dikemukakan.  Tiada bantahan diterima daripada Timbalan Pendakwa Raya, Saifulakmal Mohd Said terhadap permohonan pihak pembelaan.  Berdasarkan pertuduhan, C. Kartik Krishnan, 24, V. Sivabalan, 24, J. Jaya Ganesh, 25, A. Arjun, 26, dan C. Sathis, 29, didakwa bersama-sama dalam mencapai niat bersama telah membunuh Chung Thian Keong yang berusia 54 tahun ketika itu.  Kesalahan dilakukan di tepi sungai berhampiran Kampung Baru Chenderong, Jalan Tanjung Tualang, Batu Gajah, kira-kira pukul 7.00 malam, 17 Mei 2018 hingga kira-kira pukul 7.00 pagi, 18 Mei 2018.  Pertuduhan dibuat mengikut Seksyen 302 Kanun Keseksaan dan dibaca bersama Seksyen 34 kanun sama yang memperuntukkan hukuman mandatori gantung sampai mati.

(Lima lelaki yang didakwa membunuh seorang lelaki pada lima tahun lepas, dibawa keMahkamah Tinggi Ipoh hari ini bagi mendengar keputusanberhubung kes itu/BERNAMA)


Pilihan pembayaran tol, KKR akan bincang dengan MOF

AYER KEROH, 16 Februari- Kementerian Kerja Raya akan menyegerakan perbincangan bersama Kementerian Kewangan bagi pelaksanaan pilihan pembayaran tol kepada pengguna lebuh raya.  Menterinya, Datuk Seri Alexander Nanta Linggi berkata, melalui kaedah itu pengguna boleh menggunakan mana-mana penyedia pembayaran digital selain penyedia perkhidmatan sedia ada bagi membuat pembayaran tol. Ia juga sebagai persediaan sementara menunggu pelaksanaan Sistem Kutipan Tol Tanpa Henti (MLFF) menjelang 2025.

(Menteri Kerja Raya, Datuk Seri Alexander Nanta Linggi)

Jelasnya, projek rintis akan dilaksana bagi menguji keberkesanan kaedah baharu itu.  "Semalam ada penglibatan antara konsesi dan kementerian, ia perlu dirancang dengan baik. Memang kita akan buat secepat mungkin sebab kita perlu uji sistem itu dahulu bagi melihat adakah ia terbaik sebelum diguna pakai di seluruh negara", katanyaBeliau memaklumkannya selepas perasmian kemudahan pengecas berkelajuan tinggi TNB Electron untuk kenderaan elektrik di Kawasan Rehat dan Rawat Ayer Keroh, Melaka.  Semalam, Datuk Seri Alexander mengadakan perbincangan bersama 32 syarikat konsesi serta pemegang taruh pemain industri lebuhraya bertol di Malaysia yang memfokus pelbagai penambahbaikan termasuk mengenai pelaksanaan sistem kutipan tol tanpa henti.


Sekolah agama digalak daftar sebagai SABK untuk layak terima bantuan kerajaan

KUALA LUMPUR, 16 Februari - Sekolah agama digalakkan mendaftar sebagai Sekolah Agama Bantuan Kerajaan (SABK) bagi melayakkan menerima bantuan kerajaan.Menteri Pendidikan, Fadhlina Sidek berkata mulai 2004 hingga 31 Januari lalu sebanyak 229 sekolah agama telah berdaftar sebagai SABK.

"KPM amat peka atas keperluan pendaftaran sekolah agama dengan pihak kerajaan. Sesi perbincangan dua hala dan libat urus KPM dengan Jabatan Kemajuan Islam Malaysia (JAKIM) dan Pihak Berkuasa Agama Negeri (PBAN) akan terus dilaksanakan bagi memastikan sekolah agama dapat didaftarkan untuk melayakkan sekolah tersebut menerima bantuan dan ditadbir urus dengan baik," katanya dalam sesi soal jawab di Dewan Rakyat.Beliau menjawab soalan wakil Sungai Petani Dr. Mohammed Taufiq Johari.Tambah Fadhlina, sekolah yang ingin berdaftar perlu memenuhi syarat ditetapkan termasuk mempunyai premis sendiri dan dibina di atas tanah wakaf atau tanah Kerajaan Negeri serta memenuhi syarat keselamatan yang ditetapkan pihak berkuasa tempatan (PBT). "Selain itu, sekolah berkenaan hendaklah melaksanakan Kurikulum Kebangsaan sebagaimana yang ditetapkan di bawah Akta 550 dan apa-apa kurikulum yang dibenarkan oleh KPM," katanya.


KKR sasar 15 peratus pengguna lebuh raya guna kenderaan elektrik

AYER KEROH, 16 Februari- Kementerian Kerja Raya (KKR) menyasarkan 15 peratus pengguna lebuh raya di negara ini menggunakan kenderaan elektrik (EV) menjelang 2030.  Menteri Kerja Raya, Datuk Seri Alexander Nanta Linggi berkata, sasaran itu selaras Pelan Pembangunan Mobiliti Rendah Karbon 2021-2030.  Beliau berkata untuk menggalakkan penggunaan EV, kementerian komited membangunkan infrastruktur pengecas pantas kenderaan elektrik di semua lebuh raya.  Ketika ini, sebanyak 22 pengecas pantas kenderaan elektrik DC (Direct Current) telah beroperasi di beberapa hentian Rehat dan Rawat (R&R). Dijangka 20 pengecas pantas kenderaan elektrik DC lagi akan dibangunkan tahun ini di Lebuhraya Utara Selatan. "Sekarang kita ada jutaan kenderaan di lebuh raya dan jalan-jalan raya kita di seluruh negara dan kita ada sasaran untuk kita mengurangkan pelepasan karbon daripada kenderaan ini adalah langkah-langkah positif yang kita adakan, katanya kepada media selepas perasmian kemudahan pengecas berkelajuan tinggi TNB Electron untuk kenderaan elektrik di hentian rehat dan rawat Ayer Keroh, Melaka. Tambah beliau, Lembaga Lebuhraya Malaysia (LLM) juga telah mengenalpasti 63 lokasi poin pengecas pantas kenderaan elektrik DC di kawasan R&R serta hentian sebelah yang terpilih di lebuh raya bertol seluruh negara.

(Datuk Seri Alexander Nanta Linggi ketika perasmian kemudahan pengecas berkelajuan tinggi TNB Electron untuk kenderaan elektrik di hentian rehat dan rawat Ayer Keroh)


Malaysia salur RM50 juta kepada Turkiye dan Syria

(Perdana Menteri melihat bangunan yang runtuh di Pusat Operasi Pasukan Mencari dan Menyelamat Khas Malaysia (SMART) di Nurdagi semalam/BERNAMA)

KUALA LUMPUR, 16 Februari- Kerajaan Malaysia menyalurkan sebanyak RM50 juta kepada Turkiye dan Syria susulan gempa bumi kuat yang berlaku di negara tersebut.  Perdana Menteri, Datuk Seri Anwar Ibrahim berkata, daripada jumllah tersebut, RM40 juta disalurkan kepada Turkiye manakala, RM10 juta kepada Syria. Majoriti bantuan disampaikan dari syarikat-syarikat perniagaan, antaranya Malaysia Airports Holdings Berhad (MAHB), Yayasan Albukhary, Brahim's Dewina Group, YTL Corporation Berhad dan lain-lain.MAHB menyumbang sebanyak RM 23.5 juta yang disalurkan terus kepada Agensi Pengurusan Bencana dan Kecemasan Turkiye (AFAD). Manakala, Yayasan Albukhary menyumbangkan sebanyak RM10 juta. Sumbangan yang diberikan berbentuk wang dan barangan.

(Sesi penerangan oleh Perdana Menteri, Datuk seri Anwar Ibrahim di Dewan Rakyat)

Perdana Menteri turut menjelaskan langkah ke depan yang diambil Malaysia dalam membantu Turkiye dan Syria. "Kadar kerosakan itu agak skala besar dan jarang berlaku sebelum ini. Melainkan semasa tsunami yang melibatkan Aceh. "Kedua, persahabatan yang istimewa bukan sahaja peribadi tetapi antara kedua buah negara. Ketiga negara Turkiye sebenarnya sebelum ini telah memberi bantuan pertolongan secara langsung dan dan tidak langsung kepada usaha-usaha kerajaan yang mencecah ratusan juta ringgit."Ini jarang berlaku dalam hubungan dua hala kita dengan negara-negara lain kerana itu Kementerian Luar mengambil inisiatif tambahan dalam hal ini", katanya.Beliau berkata demikian pada Sesi Penerangan Menteri-Mentri Di Bawah Peraturan 14 (1)(I) Berhubung Lawatan Ke Turkiye di Parlimen.Perdana Menteri turut menyampaikan penghargaan khusus dari Presiden Turkiye Recep Tayyip Erdogan kepada Yang Dipertuan Agong Al-Sultan Abdullah Ri'ayatuddin Al-Mustafa Billah Shah, Yang Dipertua Dewan Rakyat, Datuk Johari Abdul dan 222 Ahli Parlimen atas ucapan takziah semasa Istiadat Pembukaan Mesyuarat Pertama Penggal Kedua Parlimen ke-15 pada Isnin lalu.  Jumlah korban terkini insiden gempa bumi itu setakat ini sebanyak 41,232 orang iaitu 35,418 di Turkiye dan 5,814 orang lagi di syria. Jumlah itu juga dijangka akan meningkat.


Pekebun getah disaran hasilkan lateks, alternatif tingkatkan pendapatan - Fadillah

KUALA LUMPUR, 16 Februari - Pekebun kecil getah disaran menghasilkan pengeluaran lateks atau susu getah sebagai alternatif untuk meningkatkan pendapatan. Menteri Perladangan dan Komoditi, Datuk Seri Fadillah Yusof berkata ia dapat dijayakan jika syarikat tempatan mengutamakan pembelian lateks tempatan sekali gus mengurangkan kebergantungan terhadap produk import.

"Kalau kita lihat import lateks kita lebih daripada RM3 bilion. Jadi sebab itu kita hendak menggalakkan pekebun-pekebun getah ini menghasilkan lateks. Untuk itu, saya cadangkan untuk himpunkan (pekebun-pekebun kecil) sebab kalau dalam kadar pekebun kecil ini mungkin tidak produktif dan tidak ekonomikal untuk mereka laksanakan usaha penorehan dan sebagainya. "Kalau kita dapat kelompokkan mereka dan ada satu syarikat utama yang akan menjaga mereka dan membeli pada harga tertentu dan kalau itu dapat dilaksanakan dan juga mengurangkan import dan menghasilkan secara dalam lateks tersebut jadi ini diharapkan akan dapat membantu meningkatkan pendapatan penoreh getah," katanya dalam sesi soal jawab di Dewan Rakyat. Beliau menjawab pertanyaan wakil Pokok Sena, Datuk Ahmad Saad@Yahya. Fadillah yang juga Timbalan Perdana Menteri berkata, Majlis Getah Malaysia (MGM) turut bekerjasama dengan persatuan berkaitan untuk mengeluarkan produk getah baharu antaranya produk kraftangan dari daun dan biji getah.


Pemberian bantuan wang ihsan banjir, akan diselesaikan segera

KUALA LUMPUR, 16 Februari- Isu pemberian wang ihsan yang didakwa belum diterima penduduk terjejas banjir akan diselesaikan segera.

Timbalan Perdana Menteri, Datuk Seri Dr Ahmad Zahid Hamidi memberi jaminan penyaluran bantuan wang ihsan kepada penduduk terjejas banjir dilaksanakan secara adil tanpa mengira pegangan politik. "Wang ihsan ini, saya akan pantau, sebab janji kita ialah sebelum mereka pulang ke rumah masing-masing, mereka harus dapat dulu.

"Kordinasi ini telah dilakukan dengan pihak jawatankuasa bencana peringkat daerah, mungkin mereka belum dapat lagi, tetapi saya akan pantau.

"Arahan ini kita telah lakukan, kita telah kenal pasti keluarga mana, kawasan mana yang dijangka banjir atau selalu banjir. Maka peruntukkan sudah ditempatkan untuk mereka. Umpamanya NADMA telah mengambil langkah-langkah pro aktif iaitu menyalurkan bantuan lebih awal pada musim banjir.

(Timbalan Perdana Menteri, Datuk Seri Dr Ahmad Zahid Hamidi)

"Sebanyak RM280 juta telah disalurkan sebelum musim banjir. Umpamanya untuk Kelantan sendiri, sebanyak RM68 juta disalurkan awal, begitu juga Terengganu, RM68 juta, kita tidak pilih kasih", katanya.

Beliau menjawab soalan tambahan Ahli Parlimen Rantau Panjang, Datuk Siti Zailah Mohd Yusoff.  Mengulas mengenai pelan intervensi mendepani musim banjir, pihaknya sedang mengenal pasti lapan sekolah bagi pembinaan dewan kekal bagi kegunaan sebagai pusat pemindahan sementara (PPS).


Akta 655 dijangka dibentang di Parlimen Jun ini - Nik Nazmi

KUALA LUMPUR, 16 Februari - Pindaan Akta Industri Perkhidmatan Air 2006 (Akta 655) kini dalam peringkat semakan dan penelitian sebelum diangkat untuk kelulusan Jabatan Peguam Negara.  Menteri Sumber Asli, Alam Sekitar dan Perubahan Iklim, Nik Nazmi Nik Ahmad berkata pindaan tersebut dijangka dapat dibentangkan di Parlimen, Jun ini.  Katanya, pindaan melibatkan tiga perkara utama yang bertujuan meningkatkan tempoh hukuman dan kadar denda ke atas tindakan yang menyebabkan risiko terhadap pencemaran kepada mana-mana alur air ataupun sistem bekalan air.

"Pindaan melibatkan peningkatan denda daripada RM100,000 kepada RM10 juta manakala hukuman penjara dinaikkan daripada setahun kepada 15 tahun ataupun kedua-duanya sekali. "Kedua, melibatkan penyenaraian kesalahan-kesalahan baru seperti apa-apa perbuatan yang menyebabkan atau yang mungkin menyebabkan penutupan sistem bekalan air atau gangguan bekalan air kepada pengguna serta melepaskan apa-apa kumbahan atau bahan kepada mana-mana lurang dan ketiga membolehkan pemegang lesen air dan pengguna menuntut semula kos bagi memulihkan sistem pencemaran air daripada pihak yang didapati bersalah," katanya ketika Waktu Pertanyaan Menteri (MQT) di Dewan Rakyat.Beliau menjawab pertanyaan wakil Pekan, Datuk Seri Mohmed Puzi Sh Ali. Tambah Nik Nazmi, kementerian juga berhasrat untuk meneruskan pindaan Akta Kualiti Alam Sekeliling 1974.  Pindaan melibatkan elemen kompaun dan penalti.Akta tersebut dalam proses pindaan sebelum parlimen dibubarkan, tahun lalu.


Amaran angin kencang dan laut bergelora hingga Isnin

(Amaran angin kencang dan laut bergelora/FB MetMalaysia)

PETALING JAYA, 16 Februari- Jabatan Meteorologi Malaysia (MetMalaysia) mengeluarkan amaran angin kencang dan laut bergelora yang dijangka berlaku di beberapa perairan hingga Isnin depan (20 Februari).MetMalaysia dalam kenyataan memaklumkan, amaran kategori ketiga membabitkan angin kencang utara melebihi 60 kilometer sejam(/km/j) dengan ombak mencapai ketinggian melebihi 4.5 meter dijangka berlaku di kawasan perairan timur laut Condore, barat laut Reef North.Keadaan tersebut adalah berbahaya kepada semua aktiviti pantai dan perkapalan termasuk pekerja di pelantar minyak.Amaran kategori kedua membabitkan fenomena angin kencang utara berkelajuan 50-60 kilometer sejam(/km/j) dengan ombak mencapai ketinggian sehingga 4.5 meter dijangka di kawasan perairan Condore, timur laut dan barat daya Reef North sehingga Isnin depan."Keadaan angin kencang dan laut bergelora ini adalah berbahaya kepada semua aktiviti perkapalan dan pantai termasuk menangkap ikan dan perkhidmatan feri", katanya.Manakala, amaran kategori pertama iaitu angin kencang timur laut berkelajuan 40-50 kilometer sejam (/km/j) dengan ombak mencapai ketinggian sehingga 3.5 meter dijangka di kawasan perairan utara Bunguran, tenggara Reef North, utara Reef South, Layang-Layang, Labuan, Palawan dan Sulu hingga Isnin depan.Keadaan tersebut adalah berbahaya kepada bot-bot kecil, aktiviti rekreasi laut dan sukan laut.


KDN sasar selesai isu kewarganegaraan sebelum Julai tahun ini

PUTRAJAYA, 16 Februari - Kementerian Dalam Negeri (KDN) menyasarkan untuk menyelesaikan isu kewarganegaraan sebelum Jun tahun ini.Menterinya, Datuk Seri Saifuddin Nasution Ismail berkata sebanyak 30,000 daripada 55,000 permohonan kewarganegaraan masih lagi dalam proses penilaian dan kelulusan pihaknya.

"Kita komited kita tidak mahu lagi berlengah-lengah tidak akan ada lagi permohonan yang mengambil masa 15-16 tahun...tidak akan ada," katanya ketika berucap dalam Majlis Libat Urus bersama Pengamal Media, di sini, semalam.Tambah Saifuddin, pihaknya turut menubuhkan jawatankuasa Kementerian Dalam Negeri (KDN) bersama kerajaan negeri Sarawak bagi mempercepatkan proses penilaian dan kelulusan permohonan kewarganegaraan.


KRT saran tubuh SRS di Melaka

KLEBANG, 16 Februari- Kawasan Rukun Tetangga (KRT) di Melaka disaran menubuh Skim Rondaan Sukarella (SRS) dalam usaha menjaga keamanan dan keselamatan kawasan sekitar.  Ketua Polis Melaka, Datuk Zainol Samah berkata, inisiatif dengan kerjasama Jabatan Perpaduan dan Integrasi Nasional itu diyakini mampu membantu dalam mengurangkan indeks jenayah di kawasan berkenaan.  Menurutnya, ia terbukti melalui SRS yang ditubuhkan KRT Klebang kerana berjaya merekodkan sifar jenayah sepanjang tahun lalu.  "Jadi saya menyeru kepada masyarakat yang ada di negeri Melaka ini, di kawasan-kawasan yang lain untuk mengadakan skim rondaan sepertimana yang dibuat di Klebang ini," katanya.

(Ketua Polis Melaka, Datuk Zainol Samah)

Beliau berkata demikian selepas Perjumpaan dan Amanat Ketua Polis Melaka bersama KRT dan SRS Melaka di Klebang.  Rekod yang diperoleh mendapati keseluruhan 253 KRT yang diwujudkan, sebanyak 190 SRS telah ditubuhkan di Melaka.


Saifuddin minta KPN timbang cadangan adakan semula sidang media berkala

PUTRAJAYA, 15 Februari - Menteri Dalam Negeri Datuk Seri Saifuddin Nasution Ismail meminta Ketua Polis Negara Tan Sri Acryl Sani Abdullah Sani, untuk mempertimbangkan cadangan mengadakan semula sidang media secara berkala kepada pihak media.Saifuddin Nasution berkata beliau menerima banyak maklum balas daripada rakan-rakan media mengenai ketiadaan sidang media berkala, sehingga menyukarkan mereka mendapatkan perkembangan terbaharu berkenaan sesuatu kes yang disiasat Polis Diraja Malaysia (PDRM)."Saya telah berbincang dan mendengar pandangan daripada PDRM, ada logiknya serta terdapat kemunasabahan untuk mengadakan sesi sidang media semula."Saya beri dia (Ketua Polis Negara) peluang untuk mempertimbangkan cadang itu dan berharap ia dapat dilaksanakan dalam masa terdekat,” katanya kepada pemberita selepas program sesi libat urus media bersama Menteri Dalam Negeri.Saifuddin Nasution berkata melalui cara itu, beliau berharap ia dapat merapatkan hubungan antara PDRM dan media sebagai rakan strategik agensi itu.Mengulas mengenai penggunaan kamera badan kepada anggota polis, Saifuddin Nasution berkata KDN mempunyai peruntukan dan bahagian perolehan sedang memuktamadkan spesifikasinya.

"Apabila penggunaan kamera badan dilaksanakan, anggota polis akan mengguna pakai gajet berkenaan. Saya percaya penggunaan kamera badan akan meningkatkan integriti PDRM, (membantu) mengumpul bukti dan sebagai peringatan kepada mereka (anggota), bahawa mereka diawasi," katanya.Mengenai isu pakaian orang awam ketika datang ke pejabat atau balai polis, Saifuddin Nasution berkata perkara berkenaan telah selesai dan tiada isu berbangkit.“Saya tidak bersetuju dengan tindakan anggota polis yang menghalang orang awam membuat laporan polis dan pada masa sama masyarakat awam perlu ada elemen kesopanan ketika berurusan rasmi dengan PDRM.Pada Januari lepas, seorang wanita berang selepas tidak dibenarkan memasuki Ibu Pejabat Polis Daerah (IPD) Kajang, berikutan tidak berpakaian sopan. - BERNAMA


Sembilan gerai makanan di Sibu musnah terbakar

SIBU, 16 Februari - Sekurang-kurangnya sembilan buah gerai makanan di Taman Muhibbah Jalan Tapang, di sini musnah dalam kejadian kebakaran pada tengah hari, semalam.Menurut Jabatan Bomba dan Penyelamat (JBPM) Sungai Merah Sibu, pihaknya menerima panggilan kira kira pukul 12.59 minit tengah hari.Operasi pemadaman diketuai Komander Operasi Timbalan Penguasa Bomba II Abdul Mutalif Jaafar dan dibantu Ketua Operasi Penguasa Bomba Kanan Terrence Jimbun serta 11 pegawai bomba yang lain. Sementara itu, Pengerusi Majlis Perbandaran Sibu Clarence Ting memberitahu gerai makanan di kawasan itu akan ditutup.

(Operasi pemadaman tamat kira-kira pukul 1.59 minit tengah hari)

Tapak Gerai makanan berkenaan merupakan tapak sementara ekoran lokasi asal gerai Taman Muhibbah yang dinaik taraf.  Menurutnya lagi tapak asal gerai makanan tersebut telahpun siap dinaik taraf dan kesemua peniaga akan berpindah balik ke lokasi asal dalam masa yang akan dimaklumkan kemudian selepas ditangguhkan bagi sambutan Tahun Baharu Cina lalu.


Tidak serik, enam individu pecah dan curi wang mesin token permainan

GEORGE TOWN, 16 Februari - Enam individu dikesan masih aktif melakukan kegiatan pecah dan curi wang mesin token permainan pasaraya biarpun pernah didenda mahkamah.  Kegiatan itu dikesan selepas pemilik mesin token permainan itu mendakwa kerugian RM2,365 susulan mesinnya dipecah pada akhir bulan lalu.  Ketua Polis Daerah Timur Laut, Asisten Komisioner Polis (ACP) Soffian Santong berkata kesemua suspek berusia 22 hingga 32 tahun itu merupakan penganggur.  Mereka ditahan sepasukan polis dari Ibu Pejabat Polis Daerah Timur Laut pada Ahad lalu kira-kira pukul 10.30 malam sekitar Sungai Nibong.  Menurut beliau, mereka bergerak dari sebuah negeri ke negeri lain bermula dari Selatan untuk melakukan jenayah ini sejak Januari lalu.  "Modus operandi mereka adalah berkumpul beramai-ramai di mesin terbabit seolah-olah sedang bermain permainan sebelum seorang daripada mereka memotong mangga kunci pada mesin token permainan serta kerusi urut menggunakan pemotong khas. "Tangkapan menyelesaikan 11 kes pecah mesin berkenaan enam daripadanya di Pulau Pinang, masing-masing dua di Kedah dan Perak serta satu di Kelantan dengan kerugian bernilai RM20,000,"

(Turut dirampas dalam serbuan itu, sebuah kenderaan pelbagai guna,lima buah telefon bimbit, tiga buah alat pemotong, pemutar skruserta wang tunai berjumlah RM729)

Hasil siasatan mendapati tiga daripada mereka adalah adik beradik dan semakan mendapati kesemuanya mempunyai rekod lampau membabitkan kes jenayah.

Kes disiasat bawah Seksyen 379 Kanun Keseksaan.


Peruntukan RM15.9 juta untuk penambahbaikan infrastruktur sekolah di WP

PUTRAJAYA, 16 Februari - Majlis Agama Islam Wilayah Persekutuan (MAIWP) menyalurkan bantuan sebanyak RM15.9 juta menerusi Program MAIWP-Insani bagi kerja-kerja penambahbaikan infrastruktur sekolah-sekolah yang terdapat di Wilayah Persekutuan.  Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar berkata selain itu, bantuan tersebut turut tersedia untuk pembiayaan program dan aktiviti pelajar asnaf.  Jelas beliau, RM12.4 juta akan diagih kepada 414 buah sekolah di Kuala Lumpur manakala di Putrajaya dan Labuan masing-masing RM1.74 juta melibatkan 58 buah sekolah.  Bantuan tersebut diserahkan dalam Program Khatam Al-Quran Perdana di Kompleks Nasyrul Quran Putrajaya.  Dr Na'im diwakili Setiausaha Politiknya, Dr. Muhammad Razak Idris, merasmikan program tersebut.  "Bantuan secara diagih-agihkan pusat-pusat, surau dan institusi Pendidikan di semua sekolah-sekolah di Wilayah Persekutuan dan pada masa sama membantu Persatuan Ibubapa dan Guru (PIBG) menjalankan program-program Pendidikan Al-Quran khususnya dan pembangunan modal insan di seluruh Wilayah Persekutuan. Dan ini adalah program tahunan yang dilaksanakan oleh pihak MAIWP dan kita mendoakan MAIWP dapat terus kukuh menjayakan agenda memperkasakan yang disebut kesejahteraan insan," kata Dr Na'im. Menurutnya lagi, ini adalah komitmen berterusan MAIWP dalam memastikan kanak-kanak disekitar wilayah persekutuan mendapat ilmu duniawi dan ukhrawi yang cukup sebelum melangkah ke alam dewasa.

(Dr. Muhammad Razak Idris mewakili Dr Na'im merasmikanProgram Khatam Al-Quran Perdana di Kompleks Nasyrul Quran Putrajaya)

Program anjuran MAIWP dengan kerjasama Jabatan Pendidikan Wilayah Persekutuan (JPWP) itu meraikan 30 murid yang berjaya khatam 30 juzuk al-Quran.


Kerajaan berhasrat perkenal 'Baju Raya Rahmah'

KODIANG, 16 Februari - Kementerian Perdagangan Dalam Negeri dan Kos Sara Hidup (KPDN) berhasrat untuk memperkenalkan program 'Baju Raya Rahmah' dalam usaha membantu golongan memerlukan sebagai persediaan menyambut perayaan Aidilfitri nanti. Menterinya, Datuk Seri Salahuddin Ayub berkata satu sesi libat urus telah diadakan dengan pemain industri tekstil atau pakaian.Pada minggu depan pihak berkenaan akan memberikan maklum balas beserta maklumat berkaitan kepada pihak kementerian. Beliau akan mengumumkan syarikat atau gedung pakaian yang akan terlibat dalam program itu nanti, prinsipnya mereka mungkin akan memfokuskan kepada baju raya asas melibatkan pakaian wanita dan lelaki serta anak-anak. "Sebab itu saya akan umumkan syarikat mana atau gedung mana secara prinsipnya mereka akan fokus kepada baju raya asas iaitu baju kurung wanita , baju kurung kebangsaan lelaki dan juga mungkin anak-anak mereka tawarkan dengan harga rahmah."Mereka akan tawarkan pada harga rahmah, itu saya akan umum kemudianlah, tetapi libat urus itu memang telah berlaku, mereka memang positif dan mereka bersedia. Sebagaimana menu rahmah, kita juga tidak mengamalkan apa dikatakan paksaan, kita tidak letak apa-apa peraturan atau syarat, tetapi mereka melakukan dengan secara sukarela," kata Salahuddin di sini.

(Salahuddin ditemui media selepas menyempurnakanMajlis Sumbangan Kembali ke Sekolah dan Program KPDN Kedah di Kampung Kandis, di sini)

Dalam pada itu, Datuk Seri Salahuddin berkata restoran makanan segera McD juga akan terlibat sama dalam Program Menu Rahmah yang dilancarkan KPDN dengan pihak restoran itu akan memberikan keputusan mengenai menu bersesuaian pada minggu hadapan.